title: Ethiopian Airlinesin lento 409

text: Ethiopian Airlinesin lento 409 lähti Libanonin pääkaupungista, Beirutista aamulla 02:25 paikallista aikaa (00:25 UTC) kohti Addis Abebaa, Etiopiaa. Lentoyhtiön mukaan pian koneen nousun jälkeen lennonjohtajat kadottivat koneen tutkasta. The Daily Telegraph kertoi aluksi, että kone ehti olla ilmassa jopa 45 minuuttia ennen kuin se katosi tutkasta, mutta korjasi myöhemmin väittämän.


title: Ethiopian Airlinesin lento 409

text: METAR-tietojen mukaan tuulen nopeus oli kahdeksan solmua vaihtelevista suunnista. Näkyvyys alueella oli noin kahdeksan kilometriä. Alueella raportoitiin olevan myös ukkosmyrskyjä. Libanonin liikenneministeri Ghazi Aridi kertoi onnettomuuden jälkeisenä päivänä, että lennonjohto oli kehottanut koneen lentäjiä muuttamaan koneen lentosuuntaa. Lentäjät eivät korjanneet kurssiaan ja kone teki jyrkän käännöksen noin 8 000 jalan korkeudessa. Tämän jälkeen lennonjohto menetti radioyhteyden koneeseen.


title: Ethiopian Airlinesin lento 409

text: Onnettomuuden silminnäkijöiden kertoman mukaan kone oli räjähtänyt ilmassa ja hajonnut useisiin osiin ennen syöksyään mereen. Libanonin presidentti Michel Suleiman totesi Cyprus Mailille, ettei ole perusteita epäillä onnettomuuden syyksi terrori-iskua.


title: Ethiopian Airlinesin lento 409

text: Onnettomuuspaikka sijaitsee noin kolme ja puoli kilometriä länteen rannikkokylä Na'amehista ja noin kuusi kilometriä Rafik Haririn kansainvälisestä lentoasemasta pohjoiseen. Libanonin armeija on osallistunut ruumiiden ja hylyn osien keräämiseen.


title: Ethiopian Airlinesin lento 409

text: Koneessa oli onnettomuushetkellä 83 matkustajaa ja seitsemän miehistön jäsentä. Suurin osa matkustajista oli libanonilaisia ja etiopialaisia. Lisäksi matkustajien joukossa oli yksittäisiä muiden maiden kansalaisia. Koneen miehistö oli etiopialainen. Kaikkien koneessa olleiden matkustajien ruumit löydettiin merestä seuraavien päivien aikana.


title: Ethiopian Airlinesin lento 409

text: Etiopian Airlines julkaisi pian onnettomuuden jälkeen koneessa olleiden matkustajien kansalaisuudet. Libanonin hallitus ilmoitti myöhemmin, että Ranskan Libanonin-suurlähettilään vaimo oli uhrien joukossa.


title: Ethiopian Airlinesin lento 409

text: Löydetyt ruumiit siirrettiin Rafik Haririn yliopistolliseen sairaalaan, jossa ne tunnistettiin.


title: Ethiopian Airlinesin lento 409

text: Onnettomuustutkinta on aloitettu ja siihen osallistuu Boeing, National Transportation Safety Board (NTSB) sekä Libanonin viranomaiset. Koneen mustan laatikon kerrottiin löytyneen merestä myöhään seuraavana päivänä. Laatikko makasi noin 500 metrin syvyydessä ja sen löysi yhdysvaltalainen pelastusryhmä. Toisaalta laatikon sanottiin myös sijaitsevan kymmenen kilometrin päässä rannikolta noin 1,3 kilometrin syvyydessä. Laatikko nostettiin merestä 8. helmikuuta.


title: Ethiopian Airlinesin lento 409

text: Lentoarvotallennin on lähetetty Ranskaan onnettomuustutkintaa varten.


title: Ethiopian Airlinesin lento 409

text: Lentoyhtiö Ethiopian Airlines myönsi julkisesti vasta aamuseitsemältä Addis Abebasta, että yksi yhtiön koneista oli tuhoutunut. Kansainväliset uutistoimistot, muun muassa Reuters ja AFP uutisoivat asiasta jo pian onnettomuuden jälkeen. Libanonin pääministeri Saad Hariri julisti maanantaiksi maansurun koneessa olleiden libanonilaisten muistoksi.


title: Ethiopian Airlinesin lento 409

text: Koneen valmistanut Boeing esitti onnettomuuden jälkeen surunvalittelunsa ja lupasi osallistua onnettomuustutkintaan. Lentoyhtiö lähetti tapahtumapaikalle 14 ihmisen onnettomuustutkintaryhmän sekä kriisityöntekijöitä omaisten luo lähtö- ja määränpääkentille. 14. helmikuuta pidettiin Ethiopian Airlinesin järjestämä muistotilaisuus uhrien muistoksi Addis Abebassa.


title: Pleasanton

text: Plesanton viittaa ainakin seuraaviin paikkoihin:


title: Fulvio Fantoni

text: Fulvio Fantoni (s. 9. marraskuuta 1963 Grosseto) on italialainen bridgenpelaaja. Hän on bridgen maailmanrankingin ykkönen. Hän pelaa usein yhdessä Claudio Nunesin kanssa.


title: Fulvio Fantoni

text: Vuonna 2004 Fantoni voitti World Team Olympiad -turnauksen joukkuetovereinaan Norberto Bocchi, Giorgio Duboin, Lorenzo Lauria, Claudio Nunes ja Alfredo Versace. Hän voitti Bermuda Bowlin vuonna 2005 samalla joukkueella kuin vuotta aikaisemmin. Hän voitti myös World Mind Sports Games -turnauksen vuonna 2008. Joukkueessa pelasi Norberto Bocchin tilalla Antonio Sementa.


title: Tulirintalepinkäinen

text: Tulirintalepinkäinen ("Malaconotus cruentus") on länsi- ja keskiafrikkalainen, Sierra Leonesta Nigerian, Kamerunin ja Kongon kautta Länsi-Ugandaan ulottuvalla alueella elävä varpuslintu, jonka holotyypin René-Primevère Lesson kuvaili Ghanasta 1830.


title: Viherrintalepinkäinen

text: Viherrintalepinkäinen ("Malaconotus gladiator") on afrikkalainen, paikoin Nigeriassa ja Kamerunissa elävä uhanalainen varpuslintu, jonka holotyypin Anton Reichenow kuvaili Bueasta Kameruninvuorilta 1892.


title: Ei ole ketään kelle soittaa

text: Ei ole ketään kelle soittaa on Viikatteen ensimmäinen single albumilta Kaajärven rannat. Nimikkokappaleen lisäksi single sisältää kappaleet "Arvovaltaa" ja "Routaisten peltojen pehtoorit", jotka eivät esiinny albumilla. Single oli Suomen virallisella singlelistalla yhdeksän viikkoa ja parhaimmillaan se sijoittui kolmanneksi. Kappale "Ei ole ketään kelle soittaa" on Viikatteen ensimmäinen kappale joka nousi valtakunnallisten radioiden soittolistoille.


title: Kapinpensaslepinkäinen

text: Kapinpensaslepinkäinen ("Tchagra tchagra") on Etelä-Afrikassa ja Swazimaassa elävä varpuslintu, joka holotyypin Louis Jean Pierre Vieillot kuvaili Etelä-Afrikan Gamtoosjoelta 1816.


title: Pensaslepinkäinen

text: Pensaslepinkäinen ("Tchagra senegalus") on hyvin laajalla alueella elävä varpuslintu, jonka elinympäristö kattaa lähes koko Afrikan, oikeastaan se puuttuu vain Egyptistä, sekä Arabian niemimaan. Carl von Linné kuvaili lajin holotyypin Senegalista 1766. Pensaslepinkäisestä tunnetaan 10 alalajia.


title: Tiheikkölepinkäinen

text: Tiheikkölepinkäinen ("Tchagra jamesi") on itäafrikkalainen Sudanista Tansaniaan ulottuvalla alueella elävä varpuslintu, jonka holotyypin George Ernest Shelley kuvaili Somalian Goolisvuorilta 1885. Lajista tunnetaan kaksi alalajia, joista "mandanus"ta tavataan vain Kenian edustan saarilla ja osassa rannikkoa. Laji on nimetty brittiläisen tutkimusmatkailijan Frank Linsly Jamesin kunniaksi.


title: Realismi (kirjallisuus)

text: Realismi on kirjallisuuden tyylisuunta, joka syntyi 1850-luvun jälkeen Ranskassa reaktiona romantiikan kirjallisuuden todellisuuspakoiselle tyylille. Teollistumisen myötä kurjistuneet yhteiskunnalliset olot ja kaikkialla näkyvä yleinen kurjuus eivät enää sallineet pakoa romantiikan ihannemaailmaan. Luonnontieteiden ja teknologian nousu nosti järjen ja objektiivisten havaintojen arvostusta.


title: Realismi (kirjallisuus)

text: Realismin tehtävä alusta asti oli juuri ympäristön ja todellisuuden objektiivinen ja todenmukainen kuvailu. Taiteen tehtäväksi tuli vähitellen maailman realistinen kuvaaminen ja epäkohtien esille nostaminen. Tyypillistä realismille on ympäristön ja yksityiskohtien tarkka havainnointi, jonka avulla objektiivisuuteen pyrittiin. Romantiikan kaukokaipuusta poiketen arvoon nousivat arkiset ja ajankohtaiset asiat ja ihmiset, joiden kautta oli mahdollista kuvailla yhteiskuntaa laajemmin.


title: Realismi (kirjallisuus)

text: Ranskasta realismi levisi muualle Eurooppaan ja kesti 1890-luvulle romantiikan uuden nousun ja symbolismin ajalle.


title: Realismi (kirjallisuus)

text: Yhteiskunnallinen kehitys, johon kuuluivat teollistuminen ja kaupungistuminen, antoi alkusysäyksen realismin syntyyn. Hyvinvointi nousi kehityksen myötä ja halvat ylellisyystavarat lisääntyivät, mikä johti aineelliseen rikastumiseen. Hyvät puolet hyödyttivät kuitenkin vain pientä osaa kansalaisista. Suurin osa ihmisistä kärsi tuloerojen kasvun lisääntyessä köyhyydestä, hyväksikäytöstä ja sosiaalisista epäkohdista. Yhteiskunnassa vallitsi myös epädemokraattisuus.


title: Realismi (kirjallisuus)

text: Realismi syntyi tarpeesta nostaa esiin yhteiskunnallisia epäkohtia. Todellisuus pyrittiin saamaan esiin järjen ja tieteen avulla. Maailman selittäminen romanttisesti, mystisesti ja uskonnollisesti väheni. Idealistiseen ja hyvään yhteiskuntaan ei enää uskottu ja yhteiskuntakriittisyys lisääntyi. Tunteiden merkitys pieneni ja ainoana tapana saada tietoa pidettiin konkreettista havaintoa. Positivismin ja luonnontieteiden merkitys lisääntyi, mihin vaikutti merkittävästi Charles Darwin, joka ajatuksillaan vahvisti tieteen asemaa yliluonnollisuuden kustannuksella. Vaikuttavana aatteena oli darwinismi, joka heikensi ihmisen erityisasemaa muihin eläimiin nähden.


title: Realismi (kirjallisuus)

text: Realismin aikana taiteen ja taiteilijan tehtävä muuttui romantiikanaikaisesta. Taidetta alettiin tehdä todellisuuden vuoksi ja todellisuuden kuvaamisen myötä arvot ja työtavat kirjallisuudessa muuttuivat. Taide ei enää ollut itseilmaisun keino, vaan tapa kertoa ympäröivästä maailmasta ja esittää yhteiskuntakritiikkiä. Mielikuvituksen roolia alettiin väheksyä ja taiteen tehtäväksi tuli maailman parantaminen. Tunteiden katsottiin vääristävän todellisuutta ja olevan näin haitaksi todelliselle taiteelle. Vain konkreettisesti havaittavat asiat olivat luotettavia ja siksi arvokkaita todellisuuden kuvaamisen kannalta.


title: Realismi (kirjallisuus)

text: Uudenlainen taidekäsitys muutti myös kirjailijan toimenkuvaa. Kirjailijan oli lähdettävä ulos havainnoimaan ja tutustumaan todellisuuteen. Kirjat tuli kirjoittaa tarkkojen ja ulkokohtaisten havaintojen perusteella. Kirjailijan työ alkoi muistuttaa toimittajan havainnointia. Työtapa johti kirjailijoiden käyttämän kielen rikastumiseen kansankielten, murteiden ja yhteiskunnan tuntemuksen kautta.


title: Realismi (kirjallisuus)

text: Realismin ajan aiheet olivat arkisia ja jokapäiväisiä. Nykyaikaa ja tulevaisuutta alettiin arvostaa historian ja menneisyyden sijasta. Tapahtumat realismin kirjoissa sijoittuvat samaan todellisuuteen ja samankaltaiseen paikkaan, jossa kirja on syntynyt. Myös kirjojen henkilöt löytyivät aiempaa lähempää. Realismin ihminen oli sekä henkinen että aineellinen olento, johon vaikuttivat niin ruumis kuin mielikin. Ihmisen tärkein ohjaava voima oli kuitenkin järki. Päähenkilöt olivat tavallisia ihmisiä, usein teollistumisen aikaan alistetun työväenluokan edustajia. Henkilöhahmot edustivat usein jotakin tiettyä sosiaalista luokkaa, kuten työväenluokkaa tai keskiluokkaa. Usein realismin yhteiskunnallinen kritiikki kohdistuu juuri keskiluokkaan, jonka edustajat nähdään kriittisessä valossa.


title: Realismi (kirjallisuus)

text: Ympäristönkuvaus nousi realismissa keskeiseen asemaan. Koska ympäristö vaikutti ihmiseen voimakkaasti, kirjallisuuden oli tärkeää kuvata se mahdollisimman tarkasti. Ympäristön kautta saattoi kuvailla ja ymmärtää ihmistä syvemmin. Lisäksi ympäristön kuvaus antoi mahdollisuuden realistien korostamaan puolueettomaan ja konkreettiseen havainnointiin. Ympäristönkuvauksen arvostuksen noustessa juonen merkitys kävi pienemmäksi. Juonenkäänteitä, yllätyksiä ja jännitystä tärkeämpinä pidettiin juonen johdonmukaista etenemistä sekä syy-seuraussuhteita, ja henkilöiden toiminnan perusteleminen nousi tärkeään asemaan.


title: Realismi (kirjallisuus)

text: Realismin aikana suorasanaisen kirjallisuuden arvostus nousi, sillä sen avulla asioiden puolueeton kuvaileminen oli luontevaa. Runous, joka tarjosi suuret mahdollisuudet tunteiden kuvaamiseen, ei tyydyttänyt realismin kirjailijoita. Romaanin ja novellin arvostus nousi. Realismi vaikutti merkittävästi myös näytelmäkirjallisuuteen synnyttäen useita yhä tunnettuja yhteiskuntakriittisiä näytelmiä.


title: Realismi (kirjallisuus)

text: Realismi lähti leviämään Ranskasta. Realismin perustan luojana pidetään Gustave Flaubertia (1821–1880). Hänen kuuluisin teoksensa on "Rouva Bovary" (1857), joka on malliesimerkki realistisesta romaanista. "Rouva Bovary" kertoo lääkärin vaimosta, Emma Bovarysta, jonka onnen ja romantiikan tavoittelu johtaa aviorikoksen kautta itsemurhaan. Kirja aiheutti ilmestyessään suuren skandaalin, koska se käsitteli avoimesti naisen intohimoa ja seksuaalisuutta. Flaubert jätti myös tuomitsematta rouva Bovaryn tekemän aviorikoksen. Flaubertin romaaneissa yhdistyvät vahva muodontaju sekä ihmisen ja hänen ympäristönsä realistinen havainnointi.


title: Realismi (kirjallisuus)

text: Venäjä oli realismin suurmaa. Venäläiset kirjailijat nousivat maineeseen erityisesti syvällisen ihmiskuvauksen ja moniulotteisen elämänkuvansa ansiosta. Suurista venäläisistä realisteista tuli länsimaisen proosan esikuvia vuosikymmeniksi.


title: Realismi (kirjallisuus)

text:
Leo Tolstoin (1828–1910) ensimmäinen mestariteos oli "Sota ja rauha" (1869), jossa ei ylistetä suuria johtohahmoja, vaan Venäjän kansaa. Samaa moralismia ja kriittistä suhtautumista yläluokan elämään näkyy myös Tolstoi romaanissa "Anna Karenina" (1877). "Sodan ja rauhan" tavoin se pyrkii osoittamaan yksinkertaisen maalaiselämän arvon. Tolstoi kehitti realistista kerrontaa ja oli romaanin rakenteen mestari – "Sodassa ja rauhassa" on 539 eri henkilöä.
Fjodor Dostojevski (1821–1881) sai mainetta kirjoittamalla vuonna 1846 romaanit "Köyhää väkeä" ja "Kaksoisolento". Hän kuvasi nerokkaasti ihmissielun syvyyksiä ja osoitti samalla, että romaani voi olla filosofisen keskustelun väline kadottamatta jäntevyyttään ja havainnollisuuttaan. Dostojevskin romaaneita hallitsee kahden vastakkaisen ihmistyypin välille syntyvä jännite. Dostojevski tuomittiin kuolemaan vallankumouksellisesta juonittelusta hänen liityttyään sosialistismieliseen seuraan, mutta rangaistus lieveni myöhemmin kuritushuonetuomioksi. Siitä lähtien hänen runoutensa aiheina olivat ihmisten turmellus ja marttyyrius. Dostojevskin runot liikkuvat vapauden, syyllisyyden, pahuuden ja vastuun ikuisten kysymysten parissa. Hänen ensimmäinen tunnettu mestariteoksensa on "Rikos ja rangaistus" (1867). Muita hänen kuuluisia teoksiaan ovat "Idiootti" (1868) ja keskeneräiseksi jäänyt "Karamazovin veljekset" (1880).


title: Realismi (kirjallisuus)

text: Anton Tšehov (1860–1904) tunnetaan erityisesti luomastaan uudentyyppisestä novellilajista, tšehovilaisesta novellista. Tšehovin novellit ovat psykologisesti vivahteikkaita tilannenovelleja. Tšehov kirjoitti myös näytelmiä, joista ensimmäinen oli "Ivanov" (1887). Samaa lajityyppiä hänen novelliensa kanssa edustavat myös Tšehovin tunnetuimmat näytelmät "Lokki" (1895), "Vanja-eno" (1900), "Kolme sisarta" (1901) ja "Kirsikkapuisto" (1904).


title: Realismi (kirjallisuus)

text: Kuuluisia englantilaisia realisteja ovat Charles Dickens (1812–1870), Brontën kolme siskosta Charlotte (1816–1855), Emily (1818–1848) ja Anne (1820–1849) sekä Mary Ann Evans, kirjailijanimeltään George Eliot (1819–1880).


title: Realismi (kirjallisuus)

text: Dickens on lahjoittanut Homeroksen ja Shakespearen ohella maailman kirjallisuudelle eniten kuolemattomia henkilöhahmoja. Hänen uraansa vaikutti merkittävästi hänen yhteistyönsä pilapiirtäjän kanssa esikoisteoksessaan "Bozin skitsejä" (1835). Dickensin henkilöt ovatkin karikatyyrejä samalla tapaa kuin pilapiirtäjien uhrit. Hänen läpimurtoromaaninsa oli "Pickwick-kerhon jälkeenjääneet paperit" (1836). Dickensin romaaneille antaa erityistä syvyyttä se, että hän kertoo usein omasta elämästään kuten romaanissaan "David Copperfield" (1848), joka kuvaa pojan tuskia kenkätehtaassa ja oppikoulussa.


title: Realismi (kirjallisuus)

text: Brontën siskoksista muistetaan erityisesti Charlotte ja Emily Brontë, joiden teoksista voidaan löytää piirteitä niin romantiikasta kuin realismistakin. Charlotten merkittävin teos oli "Kotiopettajattaren romaani" (1847), joka on tutkielma naisen sielunelämästä. Emily Brontëlta taas muistetaan erityisesti "Humiseva harju" (1847).


title: Realismi (kirjallisuus)

text: George Eliot puolestaan kuvaili talonpoikia ja keskiluokkaa muun muassa romaanissaan "Rehdin miehen rakkaus" (1859). Hänen henkilöissään on puuveistoksen karkeutta ja juonet ovat dramaattisia ja konstailemattomia.


title: Realismi (kirjallisuus)

text: Norjalaista Henrik Ibseniä (1828–1906) pidetään Pohjoismaiden vaikutusvaltaisimpana dramaatikkona. Hän käsittelee avoimesti kaikkia asioita myös ihmisen ja yhteiskunnan pimeitä puolia. Hänen kuuluisia teoksiaan ovat esimerkiksi näytelmät "Nukkekoti" (1879) ja "Villisorsa" (1884). Kriittisissä näytelmissään Ibsen paljastaa yhteiskunnassa vallitsevan kaksinaismoralismin. Alun realistisen kautensa jälkeen Ibsen kääntyi myöhemmin symbolismiin..


title: Realismi (kirjallisuus)

text: August Strindberg (1849–1912) on Ruotsin uudenaikaisen kirjallisuuden merkillisin nero. Hän ei ollut ulkomaailmasta riippuvainen, vaan kulki omaa tietään jo nuorena. Strindberg kirjoitti vuonna 1872 yhden Ruotsin kirjallisuuden mielenkiintoisimmista teoksista, suuren historiallisen draaman "Mestari Olavin". Häneltä tunnetaan myös romaani "Punainen huone" (1879) sekä omaelämäkerrallinen "Palkkapiian poika" (1886). Strindberg kirjoitti myös naturalistisia näytelmiä ja siirtyi Ibsenin tavoin myöhemmällä ajalla symbolismiin.


title: Realismi (kirjallisuus)

text: Realismi vaikutti yhteiskunnassa pitkään. Yhteiskunnallisten epäkohtien paljastaminen loi paineita niiden korjaamiseksi, vaikka uudistuminen tai epäkohtiin puuttuminen ei ollutkaan nopeaa. Realismin synnyttämä yhteiskuntakritiikki jatkui kuitenkin varsinaisen realismin ajan loppumisen jälkeen. Lisäksi realismi nosti arvoonsa luonnontieteiden tutkimuksen, mikä johti teknologian kehitykseen.


title: Realismi (kirjallisuus)

text: Realismin aika kirjallisuudessa kesti 1800-luvun lopulle. Realismilla on kuitenkin siitä asti ollut vaikutuksensa kirjallisuuteen. Vaikka 1800-luvun lopulla romantiikan uusi nousu ja symbolismi syrjäyttivätkin realismin, ei realistinen kirjallisuus kadonnut kokonaan. Erityisesti realismin vakuuttava yhteiskunta- ja ihmiskuvaus kestivät myös kirjallisuuden uudet tuulet. Realistinen kirjallisuus eli myös useiden sitä seuranneiden tyylikausien rinnalla ja vaikuttaa yhä nykyaikanakin.


title: Realismi (kirjallisuus)

text: Eräs myöhempi tunnettu realismin suuntaus oli 1930-luvulla Neuvostoliitossa syntynyt sosialistinen realismi. Sen tehtävänä oli edistää sosialismin toteutumista ja se oli Neuvostoliiton virallisesti hyväksymä kirjallisuussuuntaus. Sosialistisessa realismissa yksilöt nähdään aina osina sosialistista yhteiskuntaa. Teokset suhtautuivat yhteiskuntaan myönteisesti ja ne oli kirjoitettu koko kansan luettaviksi. Todellisuus esitettiin sellaisena kuin kansan enemmistön toivottiin sen näkevän.


title: Mika Pohjola (Myon)

text: Mika Juhani Pohjola (s. 11. toukokuuta 1973) on suomalainen muusikko ja levytuottaja, joka soittaa Myon-nimisessä rock-yhtyeessä. Hänen pikkuveljensä on Reflexion-yhtyeen ex-rumpali Raymond Pohjola. Pohjola käyttää Rolandin koskettimia.


title: Ossi Lahti

text: Ossi Lahti (s. 26. helmikuuta 1984) on suomalainen salibandymaalivahti, joka pelaa kaudella 2009–2010 Classicissa, jonne siirtyi kesken kautta Nokian KrP:stä. Lahti pelasi kaudella 2009-2010 kolme ottelua Nokian KrP:n riveissä ennen kuin seura purki sopimuksen marraskuun 2009 alussa.


title: Duettolepinkäinen

text: Duettolepinkäinen ("Laniarius aethiopicus") on afrikkalainen Sahelin eteläpuolelta aina Etelä-Afrikan pohjoisosiin ulottuvalla alueella elävä varpuslintu, jonka holotyypin Johann Friedrich Gmelin kuvaili Etiopiasta 1788. lajista tunnetaan viisi alalajia.


title: Gaboninlepinkäinen

text: Gaboninlepinkäinen ("Laniarius bicolor") on afrikkalainen varpuslintu, joka elää Gabonista ja Kamerunista etelään Angolaan ja Namibiaan, ja sieltä itään Sambiaan ja Botswanaan ulottuvalla alueella. Gustav Hartlaub kuvaili lajin holotyypin Gabonista 1857. Lajista tunnetaan kolme alalajia. Lajin auktorista on kaksi näkemystä, ITIS:n mukaan auktori on Verreaux 1857, IBC:n ja Zoonomenin mukaan Hartlaub.


title: Viidakon paholainen

text:
Viidakon paholainen on Arch Obolerin ohjaama elokuva vuodelta 1953. Se kertoo ihmissyöjäleijonista, jotka vaikeuttivat rautatien rakennustöitä Kenian Tsavossa.
Elokuva on ensimmäinen kolmiulotteinen pitkä näytelmäelokuva. Osa sen materiaalista on kuvattu Afrikassa.


title: Särö (lehti)

text: Särö on suomalainen vuonna 2006 perustettu neljästi vuodessa ilmestyvä kirjallisuus- ja kulttuurilehti. Lehdessä julkaistaan runoja ja proosaa sekä kulttuuri- ja muuta elämää käsitteleviä esseitä ja artikkeleita. Lehden tavoitteena on löytää uusia runoilija- ja kirjailijakykyjä. Tekstin ohella lehti pitää tärkeänä kuvataidetta ja kuvallisuutta. Lehdessä on myös tiedeosasto.


title: Särö (lehti)

text: Lehteä julkaisee kirjallisuus- ja kulttuuriyhdistys Särö ry, jonka muuhun toimintaan kuuluvat kirjoittajakoulutuksen ja klubi-iltojen järjestäminen. Yhdistyksen toimisto sijaitsee Porvoossa.


title: Guineanlepinkäinen

text: Guineanlepinkäinen ("Laniarius barbarus") on länsiafrikkalainen, Mauritanian eteläosista Malin ja Kamerunin väliin jäävällä rannikkoalueella elävä varpuslintu, jonka holotyypin Carl von Linné kuvaili Senegalista 1766. Lajista tunnetaan kaksi alalajia, joista "helenae" esiintyy vain Sierra Leonen rannikolla.


title: Sadhu

text: Sadhu on hindulaisuuden pyhä mies ja askeetti. Sadhut omistavat koko elämänsä mokšan tavoittelemiselle, ja luopuvat nautinnoista (kama), velvollisuuksista (dhama) ja käytännön tavoitteista (artha). Sadhut harjoittavat joogaa, joten heitä sanotaan myös joogeiksi.


title: Sadhu

text: Sadhuja on Intiassa nykyisin noin viisi miljoonaa. Heitä asuu luolissa, metsissä ja temppeleissä eri puolilla Intiaa. Joskus sadhut vaeltavat ympäri maata ryhmissä, ja joskus he asuvat yhdessä paikoillaan luostareissa. Sadhut saavat rahansa ja ruokansa lahjoituksina, ja ihmiset arvostavat heitä heidän pyhyytensä ja uskonnollisuutensa vuoksi. Sadhut pukeutuvat yleensä keltaisiin ja valkoisiin vaatteisiin. Jotkut heistä polttavat ganjaa eli kannabista.


title: Sadhu

text: Sadhut jaetaan kahteen lahkoon: Shivaa palvoviin ja Vishnua palvoviin. Jotkut sadhut palvovat jumalatar Shaktia. Naispuolisia sadhuja kutsutaan nimityksellä "sadhvi".


title: Sadhu

text: Sadhuja koskevat säännökset ovat erilaiset eri hindulaisuuden suuntauksissa. Yhteisiä tavoitteita ovat totuudellisuus, väkivallattomuus, kieltäymys ja uhrautuvuus.


title: Abancay

text: Abancay on Apurímacin alueen pääkaupunki Perussa. Vuoden 2017 väestönlaskennassa siellä oli 72 277 asukasta.


title: Abancay

text: Kaupungin nimi tarkoittaa valkoisten liljojen laaksoa ketšuan kielellä. Se on perustettu vuonna 1574.


title: Montilla-Moriles

text: D. O. Montilla-Moriles on viinialue ja laatumerkintä Espanjassa Andalusiassa.


title: Montilla-Moriles

text: Koko viljely- ja valmistusalue kuuluu Córdoban maakuntaan, ja siihen kuuluvat seuraavat kunnat: Montilla, Moriles, Doña Mencía, Montalbán de Córdoba, Monturque, Nueva Carteya y Puente Genil, osa Aguilar de la Fronteraa, Baena, Cabra, Castro del Río, Espejo, Fernán-Núñez, La Rambla, Lucena, Montemayor ja Santaella.


title: Montilla-Moriles

text: Sekä valmistusmenetelmät että viinityypit ovat varsin samoja kuin D. O. Jerezin alueella: solera-menetelmä, miedompien tyyppien kypsyttäminen hiivakerroksen ("flor") alla, rypäleiden rusinoiminen auringossa ja niin edelleet.


title: Montilla-Moriles

text: Sallitut rypälelajit poikkeavat hieman Jerezistä. Ne ovat Moscatel, Airén, Baladí-Verdejo, Montepila, Moscatel de grano pequeño ja Pedro Ximénez. Samoin ilmaston erilaisuus aiheuttaa sen, että Montilla-Morilesin viineillä on omaperäinen luonteensa.


title: Keitele (täsmennyssivu)

text: Keitele voi tarkoiaa seuraavia:


title: Klarinettikonsertto nro 1 (Spohr)

text: Louis Spohr sävelsi ensimmäisen klarinettikonserttonsa c-mollissa (op. 26, 1808) saksalaiselle klarinetisti Johann Simon Hermstedtille. Teos esitettiin ensimmäistä kertaa 16. kesäkuuta 1809 Spohrin johdolla.


title: Klarinettikonsertto nro 1 (Spohr)

text: Konserton osat ovat:


Julistus kaikkinaisen uskontoon ja elämänkatsomukseen perustuvan suvaitsemattomuuden ja syrjinnän poistamisesta on YK:n yleiskokouksen 25. marraskuuta 1981 antama julkilausuma.
Julistuksen mukaan kasvatuksen tulee tukea rauhaa, suvaitsevuutta, toisten yleistä hyväksyntää ja ihmisoikeuksien kunnioittamista ottamalla erityisesti huomioon uskonnon ja elämänkatsomuksen vapaus. Valtioiden tulee toteuttaa kouluopetus kunnioittaen uskontojen ja elämänkäsitysten moninaisuutta. Julistus on julkaistu suomeksi teoksessa "Elämänkatsomustieto koulussa" (Helsingin yliopisto, 1992).


title: Julistus kaikkinaisen uskontoon ja elämänkatsomukseen perustuvan suvaitsemattomuuden ja syrjinnän poistamisesta

text: Vuonna 1986 asetti erityisselvittäjän tutkimaan mitä jäsenvaltiot olivat tehneet toteuttaakseen julistusta. Vuonna 1994 Ihmisoikeuskomissio kannusti erityisselvittäjää kiinnittämään huomiota opetuksen alalla tapahtuvaan syrjintään. Samalla linjalla oli YK:n yleiskokouksen päätöslausuma vähän yli viikkoa aiemmin.


text: Julistuksen 20-vuotispäivänä YK järjesti Madridissa kansainvälisen kokouksen ajatuksenvapauden turvaamisesta ja syrjinnän torjumisesta koskien opetusta. Konferenssi antoi asiaa koskevan suosituksen 23.–25.11.2001, jonka perustana on YK:n yleiskokouksen 20 vuotta aiemmin antama julistus.


text: Suosituksen lähtökohtana ovat yhteiset perusvapaudet ja perusoikeudet, maailmanrauha ja periaate ihmisoikeuksien yleisyydestä, jakamattomuudesta ja riippumattomuudesta. Periaatteet on ilmaistu Yhdistyneitten Kansakuntien yleismaalimallisessa ihmisoikeuksien julistuksessa, Kansalaisoikeuksia ja poliittisia oikeuksia koskevassa kansainvälisessä yleissopimuksessa sekä julistuksessa kaikkinaisen uskontoon tai elämänkatsomukseen perustuvan suvaitsemattomuuden ja syrjinnän poistamisesta, jotka kaikki tunnustavat ajatuksen, omantunnon, uskonnon tai elämänkatsomuksen vapauden. Samalla tavalla lähtökohtana on UNESCOn vuoden 1960 sopimus kaikkinaisen syrjinnän poistamisesta opetuksen alueella sekä vuoden 1962 lisäpöytäkirja, UNESCOn vuoden 1974 kansainvälisyyskasvatussuositus ja YK:n Taloudellisia ja sosiaalisia oikeuksia koskeva yleissopimus sekä Lapsen oikeuksien sopimus. Uskonnon tai elämänkatsomuksen vapaus rinnastaa teistiset, ei-teistiset ja ateistiset katsomukset.


text: Julistuksen mukaan kasvatuksen tulee tukea rauhaa, suvaitsevuutta, toisten yleistä hyväksyntää ja ihmisoikeuksien kunnioittamista ottamalla erityisesti huomioon uskonnon ja elämänkatsomuksen vapaus. Valtioiden tulee toteuttaa kouluopetus kunnioittaen uskontojen ja elämänkatsomusten erilaisuutta ja moninaisuutta.


text: Edellisen perustella opetuksen tulee sisältää Lähtökohtana on lapsen vanhempien ja laillisen huoltajan tahdon kunnioittaminen koskien lapsen uskonnollista ja elämänkatsomuksellista kasvatusta.


text: Valtioiden tulisi tukea


title: D. O. Condado de Huelva

text: D. O. Condado de Huelva on viinialue ja laatumerkintä läntisessä Andalusiassa Espanjassa. Alue tuottaa etupäässä valkoviinejä mutta jonkin verran myös väkevöityjä jälkiruokaviinejä.


title: D. O. Condado de Huelva

text: Viljelyalue käsittää suurimman osan Huelvan maakunnasta eli sen kunnat Almonte, Beas, Bollullos Par del Condado, Bonares, Chucena, Gibraleón, Hinojos, La Palma del Condado, Lucena del Puerto, Manzanilla, Moguer, Niebla, Palos de la Frontera, Rociana del Condado, San Juan del Puerto, Trigueros, Villalba del Alcor ja Villarrasa. Valmistus on kuitenkin sallittua vain seuraavissa kunnissa: Almonte, Bollullos Par del Condado, Chucena, La Palma del Condado, Manzanilla, Moguer, Rociana del Condado, San Juan del Puerto ja Villalba del Alcor.


title: D. O. Condado de Huelva

text: Alueella tuotaan enimmäkseen mietoja valkoviinejä yleisesti käytetyin menetelmin. Vino Generoso Condado Pálido on kuitenkin väkevöity "vino generoso", joka kypsytetään solera-menetelmällä.


title: D. O. Condado de Huelva

text: Sallitut rypäleet ovat Zalema, Palomino Fino, Listán de Huelva, Garrido Fino, Moscatel de Alejandría ja Pedro Ximénez. Näistä Zalema on ylivoimaisesti käytetyin, viljelypinta-alasta noin 86 prosenttia.


title: Trevor Carson

text: Trevor Carson (s. 5. maaliskuuta 1988) on pohjoisirlantilainen jalkapalloilija, joka edustaa Valioliigassa pelaavaa Sunderlandia. Hän on pelipaikaltaan maalivahti.


title: Trevor Carson

text: Carson siirtyi 16-vuotiaana Sunderlandiin marraskuussa 2004. Hän ei ole toistaiseksi pelannut yhtään ottelua seuran edustusjoukkueessa. Kaudeksi 2008–2009 Carson lainattiin Kakkosliigassa pelanneeseen Chesterfieldiin, jossa hän ehti pelata 18 ottelua ennen kuin loukkaantumisista kärsinyt Sunderland kutsui hänet takaisin kesken lainapestin. Carson on pelannut myös Pohjois-Irlannin alle 21-vuotiaiden maajoukkueessa.


title: Trevor Carson

text: Trevor Carsonin setä on koomikko Frank Carson.


title: Järjestelmäintegraatio

text: Järjestelmäintegraatiolla tarkoitetaan yleisesti toimintaa, jolla organisaation hajautunut tieto yhdistetään ja muunnetaan sopivaksi toiselle sitä tarvitsevalle järjestelmälle. Järjestelmäintegraatio nähdään usein välityskerroksen toiminnaksi.


title: Järjestelmäintegraatio

text: Järjestelmäintegraation tarve syntyy, kun organisaation tiedon määrä kasvaa ja sitä varastoituu eri järjestelmiin eri tarkoituksia varten. Tiedon määrän kasvu johtaa tilanteeseen, jossa yksittäinen uusi järjestelmä tai prosessi tarvitsee olemassa olevaa tietoa, joka on hajautunut useampaan tietojärjestelmään.


title: Järjestelmäintegraatio

text: Järjestelmien välinen tiedon integrointi voidaan ratkaista usealla tavalla.


title: Tukkukaupantalo

text: Tukkukaupantalo on asuin- ja liikekerrostalo Kotkan kaupungin keskustassa Kotkansaarella. Rakennus sijaitsee osoitteessa Satamakatu 9 lähellä Kotkan vanhaa Kantasatamaa.


title: Tukkukaupantalo

text: Tukkukaupantalon suunnitteli Vilho Penttilä ja se valmistui vuonna 1912. Tyyliltään rakennus edustaa jugendia. Rakennuksessa on toiminut mm. Oululaisen leipomo ja Rosalia Gurovitschin parturiliike. Nykyisin siellä toimii muun muassa hotelli Merikotka ja taidenäyttelytila Galleria Uusikuva.


title: Pianokonsertto nro 1 (Liszt)

text: Franz Lisztin ensimmäinen pianokonsertto (S.124) Es-duurissa on vuodelta 1849. Sitä on uusittu vuosina 1853 ja 1856.


title: Klarinettikonsertto (Hakola)

text: Kimmo Hakolan klarinettikonsertto kantaesitettiin kesällä 2001 Porvoon Suvisoitossa. Klarinetistina oli Kari Kriikku, joka on esittänyt teosta myös muualla Euroopassa.


title: Moyobamba

text: Moyobamba on San Martínin alueen pääkaupunki Perussa. Vuonna 2007 siellä oli 42 690 asukasta. San Martinin suurin kaupunki Tarapoto on yli kaksi kertaa sen kokoinen.


title: Moyobamba

text: Moyobamba on alueen vanhin kaupunki, se on perustettu 1500-luvun puolivälissä. Lämpötila vaihtelee 18:sta 28:aan asteeseen. Sadekausi ajoittuu tammikuusta huhtikuuhun.


title: The Circle

text: The Circle on rockyhtye Bon Jovin marraskuussa 2009 julkaistu yhdestoista studio-albumi. Elokuussa 2009 levyltä julkaistiin single ”We Weren’t Born to Follow”, ja vuonna 2010 yhtye aloitti levyn tiimoilta lähes kahden vuoden The Circle -kiertueen. Albumi on Bon Jovin huonoiten menestyneitä. Albumilta nousi kuitenkin suuri hitti ”We Weren’t Born to Follow” ja pieni hitti ”When We Were Beautiful”. Albumia on myyty maailmanlaajuisesti noin 3 miljoonaa kappaletta.


title: The Circle

text: The Circle devytoi Yhdysvalloissa Billboard 200 -listan ensimmäisellä sijalla. Suomessa se ylsi virallisen albumilistan sijalle 6.


title: Kotkan Vapaakirkko

text: Kotkan Vapaakirkko eli Vapaakirkko Beetel on puukirkko Kotkan kaupungin keskustassa Kotkansaarella osoitteessa Mariankatu 18. Rakennuksen on suunnitellut Arthur Gauffin ja se valmistui vuonna 1914. Kirkko on Suomen Vapaakirkkoon kuuluvan Kotkan Vapaaseurakunnan toimitila.


title: Tim Sherwood

text: Timothy ”Tim” Sherwood (s. 6. helmikuuta 1969) on englantilainen jalkapallovalmentaja ja entinen keskikenttäpelaaja.


title: Tim Sherwood

text: Keskikentällä pelanneen Sherwoodin ura alkoi Watfordissa, jossa hän debytoi syyskuussa 1987. Pääsarjatasolla pelannut Norwich City osti Sherwoodin kesällä 1989. Hän pelasi Norwichissa helmikuuhun 1992 asti, jolloin Kenny Dalglish hankki hänet Blackburn Roversiin. Aluksi Sherwoodilla oli vaikeuksia murtautua aloituskokoonpanoon, mutta ajan myötä hänestä tuli joukkueelle tärkeä pelaaja. Kaudella 1994–1995 hän toimi Blackburnin kapteenina, kun seura voitti Valioliigan mestaruuden. Sherwood pelasi Blackburnissa vuoteen 1999 asti, jolloin Tottenham osti hänet. Tammikuussa 2003 hän riitautui valmentaja Glenn Hoddlen kanssa ja siirtyi loppukaudeksi sarjaporrasta alempana pelanneeseen Portsmouthiin. Portsmouth nousi Valioliigaan ja Sherwood jäi seuraan myös seuraavaksi kaudeksi. Kesällä 2004 Sherwood siirtyi Coventry Cityyn, jossa hän pelasi vielä yhden kauden ennen uransa lopettamista.


title: Tim Sherwood

text: Sherwood pelasi myös kolme ottelua Englannin maajoukkueessa. Ensimmäisen maaottelunsa hän pelasi 30-vuotiaana vuonna 1999.


title: Tim Sherwood

text: Lokakuussa 2008 Tottenham Hotspurin manageri Harry Redknapp otti Sherwoodin mukaan valmennusryhmäänsä. Joulukuussa 2013 hänet nimettiin aluksi Tottenhamin tilapäismanageriksi André Villas-Boasin irtisanomisen jälkeen ja viikkoa myöhemmin hänen manageripestinsä vakinaistettiin. Hän allekirjoitti kauden 2014–2015 loppuun kestävän sopimuksen. Sherwoodin johdolla Spurs sijoittui kauden 2013–2014 päätteeksi kuudenneksi. Sherwoodin alaisuudessa seura voitti puolet pelaamistaan otteluista ja hänen voittoprosenttinsa oli seuran valmentajista toiseksi paras. Hyvistä tuloksista huolimatta seurajohto erotti Sherwoodin kauden jälkeen.


title: Tim Sherwood

text: Helmikuun lopulla 2015 Sherwoodista tuli Valioliigan hännille juuttuneen Aston Villan päävalmentaja. Aston Villa sijoittui Valioliigassa kaudella 2014–2015 17:nneksi ja säilytti näin sarjapaikkansa. Lisäksi joukkue eteni FA Cupin loppuotteluun, jossa se hävisi Arsenalille maalein 0–4. Kausi 2015–2016 alkoi joukkueelta heikosti, se voitti kymmenestä ensimmäisestä ottelustaan kaikki kilpailut mukaan lukien vain yhden, mistä johtuen seurajohto erotti Sherwoodin lokakuun lopulla 2015. Hän valmensi Aston Villaa yhteensä 28:ssa ottelussa ja on näin seurahistorian lyhytaikaisin vakituinen päävalmentaja.


title: Huancavelica

text:
Huancavelica on Huancavelican alueen pääkaupunki Perussa. Vuoden 2017 väestönlaskennassa siellä oli 49 570 asukasta.
Kaupunki perustettiin vuonna 1573, kun sen lähistöltä oli löytynyt elohopeaa, jota tarvittiin Perun suurten hopeavarojen hyödyntämiseen. Kaupungin keskustassa on säilynyt siirtomaatyylistä arkkitehtuuria edustavia rakennuksia.


title: Huancavelica

text: Huancavelican kaupunki sijaitsee Andien länsirinteellä Ichujoen varrella noin 3700 metrin korkeudessa. Ympäröivät vuorenhuiput kohoavat lähes 5300 metriin. Alueella on viitteitä asutuksesta jo 12 000 vuotta eaa.


title: Huancavelica

text:
Kaupungissa on yliopisto, Universidad Nacional de Huancavelica, vuodesta 1992 alkaen.
Vuonna 1926 sieltä valmistui rautatieyhteys Huancayoon. Junamatka sinne kestää kuutisen tuntia, automatka pääkaupunki Limaan lähes 12 tuntia.


title: Lothar Wolleh

text: Lothar Wolleh (20. tammikuuta 1930 Berliini – 28. syyskuuta 1979 Lontoo) oli saksalainen valokuvaaja.


title: Lothar Wolleh

text: Wolleh kasvoi Natsi-Saksassa sodan keskellä. Neuvostoliittolaiset pidättivät Wollehin epäiltynä vakoilusta ja määräsivät hänet viideksitoista vuodeksi pakkotyöhön kaivokselle Siperiaan. Wolleh vapautui ja pääsi takaisin Berliiniin onnistuneiden neuvotteluiden johdosta työskenneltyään kuusi vuotta kuritusleirillä Vorkutan lähistöllä.


title: Lothar Wolleh

text: Uransa alussa Wolleh toimi mainoskuvaajana muun muassa Deutsche Bundesbahnille ja Volkswagenille. Vuonna 1965 hän kuvasi Vatikaanin toisen kirkolliskokouksen Roomassa.


title: Lothar Wolleh

text: 1960-luvun lopussa hän alkoi systemaattisesti kuvaamaan aikalaisiaan taidemaalareita, kuvanveistäjiä ja performanssitaiteilijoita. Wolleh kuvasi muun muassa seuraavat henkilöt: Georg Baselitz, Joseph Beuys, Dieter Roth, Jean Tinguely, René Magritte, Günther Uecker, Gerhard Richter ja Christo Javacheff.


title: Burmaneväpalmu

text: Burmaneväpalmu ("Caryota mitis") on kotoisin Burmasta ja Malaijilta. Se kasvaa parhaimmillaan 1,7 metrin pituiseksi. Laji ei ole nopeakasvuinen. Eväpalmu sopii hyvin kosteuttamaan ilmaa ja varjostamaan pienempiä kasveja, jotka viihtyvät suodattuneessa valossa, kuten maijat ja nukkumatit. Näiden kasvien erilaiset lehdet myös täydentävät toisiaan.


title: Burmaneväpalmu

text: Burmaneväpalmu sopii tilavaan ja mahdollisimman valoisaan paikkaan, mutta suoraan paahtavaa aurinkoa on syytä välttää. Se vaatii vähintään 15 °C:n lämpötilan ympäri vuoden, ja lämpiminä kesinä sitä voi pitää ulkona. Kastelusta huolehditaan hyvin kesäkaudella, kun valoa ja lämpöä riittää. Talvella kastelua vähennetään ja mullan annetaan kuivahtaa kastelujen välillä. Burmaneväpalmu viihtyy kosteassa, jota voi lisätä asettamalla ruukun aluslautaselle, jossa on kosteita pikkukiviä.


title: Hellepuu

text: Hellepuu eli huonesaarni ("Radermachera sinica") on ainavihanta pensas, jolla on suuret kerrannaiset, jopa 75 cm:n pituiset lehdet ja kiiltävät syväsuoniset lehdykät. Kasvi kestää hyvin kuivaa keskuslämmitysilmaa. Huonesaarninakin tunnettu hellepuu voi kasvaa metrin korkuiseksi. Tuoksuvia syvänkeltaisia kukkia tulee vain täysikasvuisiin kasveihin; ei viherkasveina pidettyihin hellepuihin.


title: Hellepuu

text: Hellepuu viihtyy tavallisessa huonelämpötilassa hajavalossa. Multa pidetään jatkuvasti kosteana. Se ei saa päästä märäksi eikä kuivaksi, sillä muutoin alimmat lehdet varisevat ennenaikaisesti. Kasvia lannoitetaan keväästä syksyyn kahden viikon välein nestemäisellä huonekasvilannoitteella. Keväällä ja kesällä kasvista voi ottaa 10 cm:n pituisia latvapistokkaita, jotka juurrutetaan kylvömullassa.


title: Purppuraköynnösvehka

text: Purppuraköynnösvehka ("Philodendron erubescens") on kiiltävälehtinen köynnöskasvi. Se on tunnettu huonekasvina 1800-luvun puolivälistä saakka, ja on parhaiten huonekasviksi sopivia köynnöskasveja.


title: Purppuraköynnösvehka

text: Tämän Kolumbiasta kotoisin olevan vehkakasvin nuolimaiset lehdet ovat noin 25 cm pitkiä ja niissä on vaaleammat suonet. Lehtiruoti on punertava ja suunnilleen lehden pituinen. On olemassa myös lajikkeita, joita kasvatetaan niiden viininpunaisten lehtien vuoksi.


title: Purppuraköynnösvehka

text: Köynnösvehkaa voidaan lisätä ottamalla pistokkaita verson nivelkohdasta ja juurruttamalla pistokkaat kosteassa mullassa. Purppuraköynnösvehka on muiden köynnösvehkojen tapaan helppohoitoinen ja se pitää lämmöstä ja kosteudesta. Rentovartisena kasvina se on kiinnitettävä turvekeppiä vasten tai sille on järjestettävä muunlainen tuki. Sammaleella peitetty pitkä turvekeppi imee itseensä runsaasti kosteutta ja tämä taas lisää kasvin viihtyvyyttä. Köynnösvehka on hyvä huoneilman puhdistaja. Köynnösvehkoista juuri purppuraköynnösvehka on eräs helppohoitoisimmista huonekasveista.


title: Purppuraköynnösvehka

text: Purppuraköynnösvehka viihtyy puolivarjossa ja varjossa. Ihanteellisin lämpötila on 16–21 °C. Kasvi kestää kuitenkin 13–24 °C:n lämpötiloja. Kasvi viihtyy hyvin multaviljelyssä tavallisessa tai altakastelevassa ruukussa. Se sopii mainiosti myös hydroviljelyyn. Köynnösvehkassa voi olla satunnaisesti kirvoja, kilpikirvoja ja villakilpikirvoja. Juuret mätänevät, jos multa on liian kylmää ja märkää. Juuripaakku on pidettävä tasaisen kosteana, mutta ei liian märkänä kasvukauden aikana. Talvella kastelua tarvitaan vähemmän. Lehtiä on hyvä sumuttaa usein ja pyyhkiä niitä silloin tällöin kostealla rievulla.


title: Professori Hubert J. Farnsworth

text: Professori Hubert J. Farnsworth on kuvitteellinen hahmo "Futurama"-televisiosarjassa. Hahmon ääninäyttelijä on Billy West.


title: Professori Hubert J. Farnsworth

text: Professori Hubert J. Fransworth syntyi 9. huhtikuuta 2841 ja on noin 161-vuotias. Professori on Philip J. Fryn kaukainen sukulainen. Hän omistaa Planet Express -kuljetusfirman ja työskentelee Marsin yliopiston professorina. Nuorempana professori oli töissä Äiskän robottitehtaassa. Professori Hubert J. Farnsworth on kloonannut itsestään jälkeläisen Cubert Farnsworthin.


title: Professori Hubert J. Farnsworth

text: "Futurama"-elokuvassa "" selviää, että nuorin Äiskän kolmesta pojasta onkin Professori Hubert J. Farnsworthin poika.


title: Professori Hubert J. Farnsworth

text: Professori on vanhuudenheikko, huonokuuloinen, häiriintynyt ja arvaamaton vanhus.


title: Anna Strömberg

text: Anna (Maria) Strömberg (s. 1982 Kristiinankaupunki) valittiin Miss Suomeksi 2003. Kilpailun aikaan Strömbergin pituus oli 176 senttiä, paino 59 kiloa sekä mitat 89–66–95. Hän on koulutukseltaan merkonomi ja työskentelee mm. mallina, osaamisalueena muotikuvaukset, muotinäytökset, mainoskuvaukset, promootiot, juontokeikat, TV/elokuvat, musiikkivideot. Anna Strömberg oli naimisissa Robert Lindahlin kanssa vuosina 2004–2009 ja heillä on vuonna 2005 syntynyt tytär. Strömberg avioitui uudestaan vuonna 2010 ja hänellä on nykyisen puolisonsa kanssa vuonna 2010 syntynyt tytär, vuonna 2015 syntynyt poika ja tammikuussa 2019 syntynyt tytär. Hän toimi aiemmin kuntosaliyrittäjänä kotikaupungissaan Kristiinankaupungissa ja nyt personal trainerina terveysalan yrityksessä.


title: Claudia Rankine

text: Claudia Rankine (s. 1963 Kingston, Jamaika) on runoilija. Hän on valmistunut Williams Collegesta (B.A. englannissa) ja Columbian yliopistosta (M.F.A. runoudessa).


title: Claudia Rankine

text: Rankine on julkaissut neljä runokokoelmaa. Niistä ensimmäinen, "Nothing in Nature Is Private" (1995), sai Cleveland State Poetry Prizen. Hänen runojaan on myös julkaistu eri antologioissa ja lehdissä. Hän oli lisäksi toimittamassa Juliana Spahrin kanssa teosta "American Women Poets in the 21st Century: Where Lyric Meets Language". Kokeellisessa "Don’t Let Me Be Lonely" -teoksessaan (2004) Rankine yhdistelee runoutta, esseitä ja kuvia. Vuonna 2016 Rankinelle myönnettiin MacArthur Fellowship -apuraha, jonka arvo on 625 000 dollaria viiden vuoden aikana.


title: Claudia Rankine

text: Rankine asuu ja opettaa Yhdysvalloissa.


title: Pablo Álvarez Núñez

text: Pablo Álvarez Núñez (s. 14. toukokuuta 1980 Oviedo, Espanja) on espanjalainen jalkapalloilija. Hän edustaa Espanjan Segunda Divisiónissa pelaavaa Club Deportivo Lugo ja on pelipaikaltaan keskikenttäpelaaja.


title: Pablo Álvarez Núñez

text: Álvarez aloitti ammattilaisuransa Sporting Gijónissa. Hän teki ensiesiintymisensä edustusjoukkueessa 19. toukokuuta 2001 kotiottelussa Real Betisiä vastaan. Hän pelasi joukkueessa yhteensä 161 ottelua, kaikki Segunda Divisiónissa.


title: Pablo Álvarez Núñez

text: Elokuussa 2006 Álvarez siirtyi vapaalla siirrolla Deportivoon. 3. helmikuuta 2007 hän pelasi ensimmäisen pääsarjaottelunsa ottelussa Mallorcaa vastaan. Vuoden 2008 tammikuussa hänet lainattiin loppukauden kestävällä lainasopimuksella Racing Santanderiin. Hän teki ensimmäisen maalinsa maan pääsarjassa 13. tammikuuta 2008 ottelussa Osasunaa vastaan.


title: Pablo Álvarez Núñez

text: Kaudeksi 2008–2009 hän palasi takaisin Deportivoon. Kauden päätyttyä hän pelasi 21 pääsarjaottelua ja teki niissä kaksi maalia.


title: Salainen sydän

text: Salainen sydän ("The Secret Heart") on Robert Z. Leonardin ohjaama yhdysvaltalainen elokuva vuodelta 1946.


title: Salainen sydän

text: "Salainen sydän" on psykologinen draama, jossa June Allysonin näyttelemä Penny Addams alkaa käyttäytyä erikoisesti isänsä itsemurhan jälkeen. Lääkärin (Lionel Barrymore) suosituksesta Addams palaa perheen maaseutukotiin, jossa itsemurha tapahtui, sillä se saattaisi auttaa häntä kohtaamaan tapahtuneen. Addams kuitenkin vaipuu syvempään masennukseen ja yrittää itsemurhaa samalla tavalla kuin isänsäkin. Yritys kuitenkin epäonnistuu, ja toipumisprosessi alkaa.


title: Sölden

text: Sölden on kunta Itävallassa Ötztalin alppilaaksossa, Imstin piirissä Tirolin osavaltiossa. Se sijaitsee 1 368 metrin korkeudessa. Sölden on talviurheilukeskus ja Itävallan suosituimpia matkailukohteita, ja siellä järjestetään alppihiihdon maailmancupin osakilpailu, Söldenin suurpujottelu.


title: Suomen Puuvenekeskus

text: Suomen Puuvenekeskus on Kotkan keskustassa Kotkansaarella sijaitseva puuveneiden rakentamiseen, korjaamiseen ja entisöintiin erikoistunut telakka. Tontilla sijaitsevan uuden veneveistämörakennuksen on suunnitellut arkkitehtitoimisto Lahdelma & Mahlamäki.


title: Suomen Puuvenekeskus

text: Uusi veistämörakennus muistuttaa muodoltaan kumolleen käännettyä venettä, mutta rakennuksen muotokieli on hakenut vaikutteita myös purjeveneiden virtaviivaisista linjoista. Rakennuksen runkona toimivat teräskaaret. Julkisivumateriaalina on käytetty kuparia ja rakennuksessa on suuria lasipintoja. Veistämörakennuksen toisessa kerroksessa on näyttelytila ja yleisöparvi, jonne on vapaa pääsy ja josta voi seurata veistäjien työskentelyä. Keskuksen puuvenesatamassa on ensisijaisesti puuveneille tarkoitettuja laituripaikkoja.


title: Suomen Puuvenekeskus

text: Telakan alueella on toiminut Kalarannan Konepaja, joka siirtyi uusiin tiloihin vuonna 1999, jolloin tiloihin asettui osuuskunta Kotkan puuvenekeskus. Kotkan kaupunki vuokrasi puuvenekeskuksen kiinteistöt vuonna 2007 Evli-pankin perustajiin kuuluneelle Henrik Andersinille, jonka jälkeen vanhoja tiloja peruskorjattiin ja tontille rakennettiin uusi veneveistämö. Andersin aloitti uusissa tiloissa 12mR-luokan purjeveneen "Blue Marlin" entisöintityön. Uuden Suomen Puuvenekeskuksen avajaiset olivat vuonna 2008.


title: Kurtšatov

text: Kurtšatov voi viitata seuraaviin:


title: R38

text: R38 oli New Yorkin metron käytössä ollut metrovaunutyyppi. Sitä valmistettiin vuosina 1966–1967. Nämä metrovaunut pysyivät New Yorkin metron käytössä maaliskuuhun 2009 asti, kunnes ne korvattiin uusilla R160-junilla. Viimeisen kerran R38-vaunuilla ajettiin C-linjalla 18. maaliskuuta 2009. New Yorkin metro olisi tehnyt huoltoa R38-junille, mutta nämäkin sarjat romutettiin marraskuussa 2009.


title: Keltavatsalepinkäinen

text: Keltavatsalepinkäinen ("Laniarius atroflavus") on länsiafrikkalainen varpuslintu, joka elää Nigerian kaakkoisosissa ja Kamerunissa. George Ernest Shelley kuvaili sen holotyypin Kamerunvuorelta 1887.


title: Franciscus Assisilaisen kirkko

text: Franciscus Assisilaisen kirkko voi viitata seuraaviin kirkkorakennuksiin:


title: Liuskelepinkäinen

text: Liuskelepinkäinen ("Laniarius funebris") on itäafrikkalainen varpuslintu, joka on levinnyt Somalian luoteisosista keskisen Etiopian kautta Kaakkois-Sudaniin, Lounais-Ugandaan, Keniaan ja Tansaniaan. Gustav Hartlaub kuvaili sen holotyypin Meningasta Keski-Tansaniasta 1863. Lajista tunnetaan kaksi alalajia.


title: Mustalepinkäinen

text: Mustalepinkäinen ("Laniarius poensis") on afrikkalainen varpuslintu, joka on levinnyt lännessä Biokon saarelta ja Kaakkois-Nigeriasta läntisen Kamerunin kautta Kongon itäosiin, Länsi-Ugandaan, Länsi-Ruandaan ja Luoteis-Burundiin. Boyd Alexander kuvaili sen holotyypin Mount St Ysabelilta Biokosta 1903. Lajista tunnetaan kolme alalajia.


title: Nokilepinkäinen

text: Nokilepinkäinen ("Laniarius leucorhynchus") on afrikkalainen varpuslintu, jonka elinympäristö ulottuu lännessä Sierra Leonesta ja Guineasta idässä Lounais-Sudaniin ja Ugandaan, sekä etelässä Luoteis-Angolaan ja Kongoon, ja jonka holotyypin Gustav Hartlaub kuvaili Elminasta Ghanasta 1848.


title: Oranssirintalepinkäinen

text: Oranssirintalepinkäinen ("Laniarius luehderi") on keskiafrikkalainen varpuslintu, joka elää lännessä Kaakkois-Nigeriasta ja Kamerunista itään Etelä-Sudaniin, Keniaan ja Tanganjikajärvelle, sekä etelässä Kongoon ulottuvalla alueella. Anton Reichenow kuvaili sen holotyypin Kamerunista 1874. Lajista tunnetaan kaksi alalajia.


title: MusicDNA

text: MusicDNA on häviöllinen äänenpakkausmenetelmä. Sitä on ollut kehittämässä Dagfinn Bach, joka oli kehittämässä myös MP3-formaattia Frauenhoferin instituutissa.


title: MusicDNA

text: Musiikin laatu on verrattavissa MP3-pakkaukseen. MusicDNA on myös taaksepäin yhteensopiva, joten nykyiset MP3-soittimet voivat toistaa niitä. Tiedosto voi sisältää esimerkitsi lyriikoita, grafiikkaa, kiertuepäivämääriä, blogikirjoituksia ja videoita.


title: MusicDNA

text: MusicDNAn on tarkoitus olla kilpailija Applen iTunes LP:lle.


title: Torsten Wilhelm Forstén

text: Torsten Wilhelm Forstén (9. elokuuta 1817 Kuopio – 2. syyskuuta 1861 Hamina) oli suomalainen opettaja ja runoilija.


title: Torsten Wilhelm Forstén

text: Forsténin vanhemmat olivat kamarineuvos Carl Gabriel Forstén ja piispa Johan Molanderin tytär Maria Charlotta Molander. Taidemaalari, piirtäjä ja runoilija Lennart Forstén oli hänen kaksoisveljensä.


title: Torsten Wilhelm Forstén

text: Forstén toimi Haminan kadettikoulun maantiedon opettajana ja rehtorin apulaisena. Hän kirjoitti 13 runoa veljensä Lennart Forsténin 1846 toimittamaan runokokoelmaan "Finska kadetten" sekä osallistui teoksen "Finland framställdt i teckningar" (1845–1852) kuvittamiseen yhdellä piirroksella. Lisäksi hän kirjoitti neljä runoa Emil von Qvantenin runokirjaan "Lärkan" (1844). Ollessaan komennuksella Baltassa ja Sorokissa hän lähetti kolme matkakertomusta, jotka julkaistiin Helsingfors Tidningarissa 1843.


title: Torsten Wilhelm Forstén

text: Forstén oli naimisissa puolalaisen Konstanzia Antonia Malinovskajan kanssa. Historioitsija, Pietarin yliopiston dosentti ja historian professori Georg August Forstén oli heidän poikansa. Alma ja Olga Forstén olivat naimisissa kahden muun pojan kanssa.


title: Papyruslepinkäinen

text: Papyruslepinkäinen ("Laniarius mufumbiri") on itäafrikkalainen varpuslintu, joka elää pohjoisessa Ugandasta, etelässä Luoteis-Tansaniaan ja lännessä Kongon itäosiin ulottuvalla alueella. Lajin holotyypin kuvaili William Robert Ogilvie-Grant Vichumbista Edwardjärveltä 1911.


title: Alfred Edman

text: Alfred Edman (12. maaliskuuta 1833 Turku – 9. syyskuuta 1859 Tukholma, Ruotsi) oli suomalainen filosofian tohtori ja kirjallisuudentutkija.


title: Alfred Edman

text: Edmanin vanhemmat olivat Turun tuomiorovasti Johan Adam Edman ja Klara Gustava Höckert. Hän kävi Turun yläalkeiskoulua ja lukiota ja pääsi ylioppilaaksi 1850. Edman valmistui filosofian kandidaatiksi 1853 ja väitteli tohtoriksi 1857.


title: Alfred Edman

text: Edman analysoi nykyaikaisen romaanin asemaa ja tehtäviä Litteraturbladissa 1854 ilmestyneessä kirjoituksessaan "Romanen i våra dagar". Hänen mukaansa romaani oli uuden teollisen ja demokraattisia pyrkimyksiä korostavan yhteiskunnan omin kirjallisuudenlaji joka vastasi parhaiten lukijoiden odotuksiin.


title: Alfred Edman

text: Edman hukkui tapaturmaisesti 26-vuotiaana syyskuussa 1859 Tukholmassa.


title: AMD Bobcat

text: AMD Bobcat on AMD:n vähävirtainen ja edullinen suoritinarkkitehtuuri, joka perustuu AMD 10h (Phenom, Phenom II ja Athlon II) -arkkitehtuuriin ja tukee AMD64 -käskykantaa. Bobcat on pelkästään uusi prosessoriydin; AMD Fusion -prosessoreissa samalle sirulle ladotaan 1–4 bobcat-ydintä Radeon HD 6000 näytönohjainlogiikan kanssa. AMD käyttää prosessoriin integroidusta näytönohjaimesta nimitystä APU (Accelerated Processing Unit). Julkaisu tapahtui vuonna 2011.


title: AMD Bobcat

text: Bobcat suunniteltiin kilpailemaan Intel Atom- ja VIA Nano-suorittimien kanssa, ja siihen pohjautuvien piirien virrankulutus on 1-10 watin luokkaa.


title: AMD Bobcat

text: AMD:n tavoittena oli, että Bobcat pääsee suorituskyvyssä 90 prosenttiin nykyisten keskitason prosessorien suorituskyvystä alle puolella sirun koolla.


title: AMD Bobcat

text: Bobcatin kanssa rinnakkainen, tehokkaampiin pöytäkoneisiin ja palvelimiin tarkoitettu uusi x86-ydin on AMD Bulldozer.


title: AMD Bobcat

text: Toisin kuin Intel Atom, Bobcat tukee käskyjen uudelleenjärjestämistä, minkä vuoksi Bobcatin voi olettaa olevan selvästi Atomia nopeampi yhden säikeen suorituskyvyssä.


title: AMD Bobcat

text: Yhdellä ytimellä on kokonaisluvuille kaksi kokonaisluku-ALUa sekä latausyksikkö ja tallennusyksikkö. Liukulukujen lataus- ja tallennusyksikkö on ilmeisesti yhdistetty suoraan 512 Kb L2-välimuistiin, ohittaen L1-datavälimuistin kokonaan. Bobcat tukee MMX, SSE, SSE2, SSE3, SSSE3, SSE4A ja AMD-V käskykannan laajennoksia.


title: Michael Denton

text: Michael John Denton, (s. 25. elokuuta 1943), on brittiläis-australialainen biokemisti. Hän on kirjoittanut evoluutioteoriaa arvostelevan kirjan "Evolution: a theory on Crisis", joka oli eräs älykkään suunnittelun liikkeen aloittajista. Monet kirjassa esitetyt väitteet ovat evoluution kannattajien mielestä hyvin epäilyttäviä.


title: Michael Denton

text: Michael Dentonin vuonna 1985 ilmestynyt kirja "Evolution: a theory on Crisis" oli lähtölaukaus älykkään suunnittelun liikkeen synnylle. Phillip Johnson ja Michael Behe ovat sanoneet kiinnostuneensa älykkäästä suunnittelijasta Dentonin kirjan luettuaan.


title: Michael Denton

text: Monien tutkijoiden mielestä Dentonin evoluutiokriittinen esitys on puolueellinen ja siinä on vakavia puutteita. Biologi Wesley Elberryn mielestä kaikki sytokromi-c:n eroista tehdyt havainnot tukevat evoluutiota, eivät kumoa sitä. Denton väittää kirjassaan muun muassa karpin ja ihmisen sytokromi-c:n olevan samankaltaisia. Tämä vaikutelma syntyy, kun vertaa bakteerista käsin karpin ja ihmisen sytokromi-c:n aminohapposarjojen samankaltaisuutta. Tämä on väärä päätelmä, koska sytokromi-c:n määrittelevä proteiinin osa ei muutu evoluutiossa. Jos muuntuisi, niin sytokromi-c lakkaisi toimimasta tai toimisi toisella tavoin. Denton ei myöskään näytä huomaavan sitä, että aminohapposarjan samankaltaisuusprosentti ei ole sama asia kuin siinä tapahtuneiden mutaatioiden määrä. Mutaatio voi tapahtua vaikka miljoona kertaa samassa paikassa, ja tällöin samankaltaisuusprosentti ei muutu toisen ja miljoonannen mutaation välillä. Näin Dentonin käyttämät prosenttiluvut eivät ole täsmällisiä evoluution mittalukuja.


title: Punalakkilepinkäinen

text: Punalakkilepinkäinen ("Laniarius ruficeps") on itäafrikkalainen varpuslintu, joka elää Somaliassa, Etiopiassa ja Kenian rannikkoseudulla. Lajin holotyypin kuvaili George Ernest Shelley Burcosta Somaliasta 1885. Siitä tunnetaan kolme alalajia.


title: Barokin kirjallisuus

text: Barokin kirjallisuus on osa barokiksi nimitettyä taiteen tyylisuuntaa. Se sijoittuu 1500-luvun loppuun ja 1700-luvun puoliväliin. Se syntyi vastapainoksi renessanssille. Aikaa leimasivat hallitsijoiden uskonsodat ja taistelut ja itsevaltaisten johtajien ilkivaltainen hallitseminen. Barokin aikana oli jyrkkä jakautuminen arvojen ja elämän hallintojen välillä ja sisäiset ristiriidat kuvaavat hyvin barokkia. Barokkia on kuvattu renessanssin rappiokaudeksi ja kirjallisuuden tutkijat usein sivuuttavat sen.


title: Barokin kirjallisuus

text: Barokkiin kuuluvat metaforat, polarisaatiot., kielikuvat ja kaksoismerkitykset. Barokissa korostetaan vastakohtia ja tilanteita liioitellaan ja dramatisoidaan. Siinä leikitään kielellä ja sana-akrobatia, kielelliset kokeilut ja sointukokeilut ovat yleisiä. Barokin kirjallisuus on myös teennäistä eikä se edes yritä olla luonnollista. Tunnettuja kirjailijoita ovat Giambattista Marini, Honoré d'Urfé ja Luis de Góngora.


title: Punalepinkäinen

text: Punalepinkäinen ("Laniarius erythrogaster") on keskiafrikkalainen varpuslintu, joka elää lännessä Koillis-Nigeriasta itään Länsi-Eritreaan, ja sieltä etelään Tansaniaan ja Kongoon. Philipp Jakob Cretzschmar kuvaili sen holotyypin Kordofanista Sudanista 1829.


title: Frans Mörtengren

text: Frans Lorenz Oskar Mörtengren (26. tammikuuta 1833 Oulu – 4. maaliskuuta 1862 Helsinki) oli suomalainen luutnantti ja ruotsiksi kirjoittanut runoilija.


title: Frans Mörtengren

text: Mörtengren oli naimisissa Hakunilan kartanon omistajan, kapteeni Anders Munsterhjelmin tyttären Matilda Vilhelmina Munsterhjelmin kanssa.


title: Rusoduettolepinkäinen

text: Rusoduettolepinkäinen ("Laniarius ferrugineus") on kaakkoisafrikkalainen varpuslintu, joka elää Zimbabwesta ja Mosambikista Etelä-Afrikkaan ulottuvalla alueella. Johann Friedrich Gmelin kuvaili sen Hyväntoivonniemeltä Etelä-Afrikasta 1788. Lajista tunnetaan kuusi alalajia.


title: Valistuksen ajan kirjallisuus

text: Valistuksen ajan kirjallisuus sisälsi uusia piirteitä, mutta ei varsinaisesti luonut uutta kaunokirjallista tyyliä. Valistusajan kirjallisuus sisälsi paljon tietoa, ja asiaproosalle ominainen, tieteellistä termistöä sisältävä kirjoitustyyli nousi esiin. Kun valistusta edeltänyt klassismi painotti hyvin muotoiltua ja tasapainoista tekstiä, valistuksen kirjallisuudelle tärkeää oli saada välitetyksi tieto. Toisaalta selkeys ja konkreettinen kieli olivat keskeisiä myös valistuksen kirjallisuudelle.


title: Valistuksen ajan kirjallisuus

text: Faktatieto valtasi suuren osan teksteistä ja mielikuvituksen osuus kirjallisuudessa jäi taka- alalle. Teksteistä karsittiin pois kaikki mikä ei ollut oleellista, jolloin tunteiden ja mielialojen kuvailu väheni. Valistuskirjallisuus syntyi ensisijaisesti kouluttautuneen porvariston tarpeisiin, mutta tavoitti laajemman lukijakunnan sanomalehtien julkaisemisen yleistyessä.


title: Valistuksen ajan kirjallisuus

text: Valistuskirjailijat tunsivat tehtäväkseen sivistää kansaa, antaa heille uutta tietoa maailmasta ja saada heidät ajattelemaan itse. Kirjallisuus tarjosi tietoa politiikasta, taloudesta, luonnosta sekä ihmisestä. Tyypillisiä arvostelun aiheita olivat yhteiskunta, yksinvaltius ja uskonto. Matkakirjallisuutta kirjoitettiin myös paljon, sillä se antoi paljon tietoa muusta maailmasta ja mahdollisti siinä sivussa oman maan epäkohtien tarkastelun. Sensuurin takia arvostelu usein piilotettiin teksteihin, esimerkiksi satuihin, mutta sanoma tuli kuitenkin selväksi rivien välistä.


title: Valistuksen ajan kirjallisuus

text: Merenkulkijat, löytöretkeilijät ja lähetyssaarnaajat toivat tietoa eri kulttuureista ja ihmisten erilaisuudesta. Esimerkiksi luonnonkansojen kulttuureista löydettiin hyviä puolia, joiden kautta eurooppalaisen yhteiskunnan epäkohtia alettiin huomata. Euroopan ulkopuolelta tuotujen tietojen pohjalta alettiin julkaista kirjoja. Aluksi ne pohjautuivat todellisiin matkoihin ja havaintoihin. Ne toivat uusia ajatuksia ja olivat suosittuja kirjamarkkinoilla. Lukijat huomasivat muista kansoista lukiessaan, että eurooppalaiset olosuhteet ovat puutteellisia. Myöhemmin alettiin tehdä myös kuviteltuja matkakertomuksia, jotka kertoivat ihanneyhteiskunnista. Näillä lisättiin arvostelua eurooppalaista yhteiskuntaa kohtaan.


title: Valistuksen ajan kirjallisuus

text: Vuoden 1688 mainio vallankumous aloitti Englannissa uuden vapaamielisen ajan. Uusi vapaus oli ennen kaikkea myös sananvapautta, ja ennakkosensuuri lakkautettiin Englannissa vuonna 1695. Vallankumoukselliset ja uskontoa rienaavat teokset voitiin kuitenkin vielä takavarikoida ja tekijöitä rangaista. Poliittisia mielipiteitä alettiin vaihtaa kahviloissa, joissa kehittyi uusi lukeva yhteisö sanomalehtien ilmestymisen ansiosta, sekä klubeissa. Uusi kirjallisuus suunnattiin suurelta osin näiden asiakkaille, eli varakkaalle porvaristolle ja vapaamieliselle aatelille. Keskeisiä kirjailijoita Englannissa valistusaikana olivat Jonathan Swift ja Daniel Defoe.


title: Valistuksen ajan kirjallisuus

text: Ranskasta tuli valistuksen kieli maan kirjailijoiden ansiosta. Kirjallisuutta käytettiin myös politiikan vaikutuskeinona, sillä ennakkosensuuri ei ollut sitä rajoittamassa. Tuomittavia kirjoja poltettiin kirjarovioilla, tosin vasta sen jälkeen kun kielletyt kohdat oli luettu ääneen ja sanoma näin levitetty kuulijoille.


title: Kerkidas

text: Kerkidas (; 200-luku eaa.) oli antiikin kreikkalainen runoilija, kyynikkofilosofi sekä kotikaupunkinsa Megalopoliksen lainsäätäjä.


title: Kerkidas

text: Kerkidas vaikuttaa olevan sen Kerkidas Arkadialaisen jälkeläinen, jonka Demosthenes mainitsee eräänä niistä, joiden vuoksi kreikkalaiset kaupunkivaltiot joutuivat alistumaan Filippos II Makedonialaisen vallan alle. Kerkidas itse komensi kotikaupunkinsa jalkaväkeä Sellasian taistelussa vuonna 222 eaa.


title: Kerkidas

text: Kerkidas ihaili Diogenes Sinopelaista, ja kertoi tämän kuolemasta meliambeissaan. Athenaios ja Stobaios lainaavat Kerkidasta. Athenaios esittää tämän Afrodite Kallipygoksen kultin lähteenä. Kerkidaan kerrotaan kuollessaan määränneen, että hänet tulee haudata yhdessä "Iliaan" ensimmäisen ja toisen kirjan kanssa. Claudius Aelianus kertoo, että Kerkidas ilmaisi kuollessaan toiveensa olla filosofeista Pythagoraan, historioitsijoista Hekataioksen, muusikoista Olympoksen ja runoilijoista Homeroksen seurassa, mikä kertoo hänen arvostaneen näitä aloja.


title: Kerkidas

text: Oksyrhynkhoksesta löydettiin vuonna 1906 papyrus, jossa oli otsikko ”Kerkidas Kyynikon meliambit” (). Meliambit, Kerkidaalle ominainen tyyli, olivat yhdistelmä jambi- ja heksametrirunomittoja. Hänen runonsa käsittelivät moraalisia aiheita, kuten vaurauden epätasaista jakautumista ja ylellisen elämäntavan epäonnisia seurauksia.


title: Kerkidas

text: Kerkidaan nimiin on kyetty laittamaan seitsemän runokatkelmaa. Pisin katkelma käsittelee jumalten luonnetta ja jumalallista kaitselmusta. Kerkidas sanoo, etteivät yleiset uskomukset vastanneet elämän tosiseikkoja. Hän selittää, että jättäisi kuvitteelliset jumalat astrologeille, ja keskittyisi mieluummin koeteltuihin jumaliin, kuten Paian (Asklepioksen epiteetti) ja Nemesis, joista ensin mainittu tekee hyvää kärsiville ja viimeksi mainittu kostaa väärintekijöille. Eräs toinen Kerkidaan runoista on eroottinen ja opettaa halpaa ja helppoa rakkautta. Kolmas katkelma vaikuttaa elämäkerralliselta; siinä Kerkidas ilmaisee tyytyväisyyttään siitä, että on omistanut koko elämänsä muusien palvelukseen.


title: Kerkidas

text: Näiden runojen lisäksi on löydetty papyruskatkelmia moraalisesta antologiasta, jonka johdanto on kholiambi-muodossa. Se voidaan ajoittaa 200-luvulle eaa. On mahdollista, että antologia oli Kerkidaan kokoama, mutta johdannon runouden laatu on Kerkidaan meliambeja heikompaa.


title: Senegalinlepinkäinen

text: Senegalinlepinkäinen ("Laniarius turatii") on länsiafrikkalainen tropiikkilepinkäisten sukuun kuuluva varpuslintu, joka elää pienehköllä alueella Guinea-Bissaussa, Guineassa ja Sierra Leonessa. Jules Verreaux kuvaili sen holotyypin Guinea-Bissausta 1858.


title: Symbolismi kirjallisuudessa

text: Symbolismi (, , ’merkki’) on Ranskasta lähtöisin oleva taidesuuntaus, joka ilmeni ensin kirjallisuudessa symbolistiliikkeenä ja levisi vähitellen muihin taiteenlajeihin. 1800-luvun lopulta 1900-luvun alkuun asti vaikuttanut symbolismi syntyi vastareaktiona realismille ja impressionismille. Sille oli tyypillistä symboleiden käyttö ja runotekniikan uudistus, ja se vei kaikkia taiteita lähemmäs modernismia.


title: Symbolismi kirjallisuudessa

text: Symbolismi syntyi kirjallisena tyylisuuntana 1880-luvulla Ranskassa, vaikka sen ideoita ja esteettisiä ajatuksia voidaan löytää jo 1800-luvun puoliväliltä. Symbolistiliike sai muodollisesti alkunsa vuonna 1886, kun ranskalainen Jean Moréas (1856–1910) julkaisi symbolismin manifestin pariisilaisessa "Le Figaro" -lehdessä. Moréasin manifestilla oli monia tarkoituksia: se antoi suunnan modernille runoudelle sekä auttoi nuoria kirjailijoita ja runoilijoita löytämään hyväksyttävän kulttuurin perinteisen Ranskan akatemian ulkopuolelta. Ranskalainen symbolismi oli lyriikan vallankumous etenkin runoudessa. Se oli vastareaktio realismille, naturalismille ja impressionismille. Symbolismi keskittyi ensin Pariisiin, mutta liikkeeseen vaikuttivat monet kirjailijat muualtakin, kuten belgialainen Maurice Maeterlinck, kreikkalainen Jean Moréas ja amerikkalainen Stuart Merrill. Pian kirjallisuusliike levisi muuallekin maailmaan, muun muassa Saksaan, Italiaan, Espanjaan, Belgiaan, Yhdysvaltoihin, Englantiin ja Venäjälle. Symbolistit perustivat useita lehtiä, kuten "Le Symboliste", "La vogue" ja "Le Décadence", joissa he julkaisivat uusia töitään. Pitkäikäisin oli "Le mercure de France", joka muutosten jälkeen on edelleen olemassa. Ranskalainen runoilija Stéphane Mallarmé oli symbolistisen liikkeen teoreetikko ja johtaja, jonka ympärille runoilijat kerääntyivät vuosina 1885–1895. Suuntauksen katsotaan olevan hallitseva tuona ajanjaksona.


title: Symbolismi kirjallisuudessa

text: Symbolisteja kutsuttiin ensin dekadenteiksi heidän rajoja rikkovan elämäntyylinsä ja runoutensa vuoksi. Tavoitellessaan uusia alueita runoudelle he kuvasivat ihmisten yöpuolta ja ihailivat häpeällisenä ja saastaisina koettuja asioita. Moréas halusi erottaa termin ”symbolismi” muista ajan moderneista kirjailijoista ja taiteilijoista, joita hän nimitti ”dekadenteiksi”. Baudelaire oli dekadenttien esikuva, vaikka hän olikin suuri vaikuttaja symbolismin kehityksessä. Siksi vasta Mallarmésta tuli symbolistien johtohahmo. Symbolismi ja dekadenssi ovat monella tapaa samanlaisia. Molemmat torjuvat luonnollisen maailman havaintokokemukseen perustuvan kuvauksen ja etsivät luovuuden lähdettä taiteilijan voimistuneesta herkkyydestä ja mielikuvituksesta. Dekadenssin tavoite on kuitenkin porvarillisten arvojen ja jokapäiväisen moraalin hylkääminen sekä sosiaalisesti marginaalisten ja eksoottisten aiheiden suosiminen.


title: Symbolismi kirjallisuudessa

text: Nykyisin arvellaan, ettei symbolismi syntynyt pelkästään torjumaan naturalismin estetiikkaa vaan myös helpottamaan ajan kulttuurin sekä politiikan ilmapiirin aiheuttamaa ahdistuksen ja levottomuuden tunnetta. Eurooppa kehittyi hurjaa vauhtia 1800-luvun lopulla teollisen vallankumouksen kiihtyessä. Tieteiden ja tekniikan kehittyessä myös kansan elintaso koheni. Vaikka suurin osa ihmisistä oli tyytyväisiä kehityksen suuntaan, oli myös niitä, usein kirjailijoita, jotka vastustivat lisääntyvää materialismia ja kapitalismia. Samoihin aikoihin alkoi uusi imperialismi eräiden maiden alkaessa kilpailla siirtomaista uutta tekniikkaa hyödyntäen. Symbolistien keskuudessa materialismin vastaisuus näkyi uusplatonismina: ihminen kokee aineellisen todellisuuden vain heijastuksena ideoiden maailmasta, kirjailijan tehtävän ollessa näiden kätkeytyvien näkyjen ja mielikuvien kuvaaminen. Myös romantiikkaa pyrittiin elvyttämään haettaessa subjektiivista vastalausetta tieteen objektiiviselle maailmankäsitykselle, johon naturalismi ja impressionismi pyrkivät.


title: Symbolismi kirjallisuudessa

text: Symbolistit eivät kapinoineet pelkästään runouden perinteisiä konventioita, vaan myös itse yhteiskuntarakennetta vastaan. Etenkin belgialaiset symbolistit olivat yhteiskunnallisesti ja poliittisesti aktiivisia työväenluokan puolestapuhujia. Myös Venäjällä, jossa symbolismi vaikutti aikoinaan paljon, runoilijat olivat kiinnostuneita yhteiskunnallisista ja kansallisista ongelmista. Symbolistit erottuivat perinteisistä kirjailijoista sensaatiomaisen käytöksensä ja elämäntapojensa vuoksi, jotka poikkesivat paljon 1800-luvun lopulla soveliaaksi katsotusta. He hakivat ääritiloja huumeiden, eristyksen, alkoholin sekä ostetun seksin avulla, tehden provokaatioita ja pikkurikoksia. Charles Baudelaire edusti ”dandyismia”, oman itsensä luomista tyylin avulla. Lisäksi hän palvoi kaikkea tuolloin luonnottomana pidettyä, kuten mielisairauksia, lesboutta ja homoutta sekä sadomasokismia. Kuuluisin symbolistien suhde oli Arthur Rimbaudin ja Paul Verlainen rakkaussuhde.


title: Symbolismi kirjallisuudessa

text: Sana symbolismi on peräisin kreikan kielen sanasta "symballein", joka tarkoittaa ”heittää yhteen”. Symbolismissa on siten kyse kahden asian yhdistämisestä. Tyylikauden runot sisälsivät runsaasti metaforia ja vertauksia, joiden avulla kuvattiin ilmiötä, tunnetta tai aatetta, kuten lintujen yksinäisyyttä Charles Baudelairen runossa ”Albatrossi”. Taiteella ei pyritty enää jäljittelemään todellisuutta, ja realismin ja naturalismin suosimasta mimeettisyydestä luovuttiin. Nähtävän todellisuuden sijasta haluttiin kirjoittaa henkilökohtaisista aistikokemuksista sekä alitajuisten ja havaittavan maailman takaa löytyvistä asioista. Runoilijoiden omista mielleyhtymistä syntyneiden symbolien vaikeaselkoinen merkitys saattoi jäädä useilta ymmärtämättä.


title: Symbolismi kirjallisuudessa

text: Symbolistirunoilijat saivat inspiraationsa usein unista, vanhoista myyteistä tai mielikuvitusta käyttämällä. He painottivat taiteilijan ainutlaatuisuutta ja vapautta yksilönä, ja vaikka osa runoilijoista mukaili klassisen runon muotoja, heidän työnsä avasi tien ennen tuntemattomille runomuodoille. Runot käsittelivät usein myös yliluonnollisia ja korkeampaa olemassaoloa kuvailevia asioita. Ne toivat liikkeeseen okkultistisia piirteitä ja selkeän yhteyden Platonin ideaoppiin.


title: Symbolismi kirjallisuudessa

text: Tyypillisiä symbolismin tyylipiirteitä olivat uusien sanojen, lausemuotojen ja hämmentävien mielikuvien käyttö sekä ajan, juonen ja runoilijan häivyttäminen kokonaan pois. Runot olivat musiikinomaisia, ne olivat rytmitettyjä ja soinnillisia, taukoineen ja pysähdyksineen. Etenkin Mallarmé pyrki mukailemaan runoissaan eri instrumentteja, ja Verlaine kuvasi ihmismielen liikkeittä kielen musiikillisten keinojen avulla. Vaikka symbolismi oli kovin uudistushaluinen tyylikausi, se sai paljon vaikutteita myös romantiikasta, ja sitä kutsutaankin usein romantiikan perilliseksi. Eroja oli kuitenkin muun muassa symbolismin tavassa välttää paisuttelevaa liioittelua ja suosia lievempiä ilmaisuja, samoin siinä, että metaforien lisäksi käytettiin metonymiaa, kielikuvaa, jossa osa edustaa kokonaisuutta.


title: Symbolismi kirjallisuudessa

text: Eräänä symbolistisen liikkeen johtohahmona voidaan pitää Charles Baudelairea (1821–1867). Baudelairen "Pahan kukkia" () on merkittävä symbolistinen runokokoelma, joka julkaistiin vuonna 1857, jo ennen symbolismin varsinaista aikakautta. Nimensä mukaisesti sonettimuotoon kirjoitettu kokoelma käsitteli ristiriitaisesti pahasta ja rappiosta löytyvää kauneutta sekä yhdisteli myyttejä ja mystiikkaa kaupunkielämän todellisuuksiin. Teoksessa tulee myös esille usko luonnon ja sielun väliseen yhteyteen, erityisesti runossa ”Vastaavuuksia”. Runossa Baudelaire kuvaa tavanomaisia esineitä ja tapahtumia siten, että niistä jokaisella on oma korkeampi merkityksensä, vastaavuutensa. Muutoin kokoelman irvokkaat runot herättivät aikanaan skandaalin, joka edisti teoksen leviämistä yhä suurempaan tietoisuuteen. Baudelairea pidetään myös modernismin eräänä alullepanijana. Hän kuului Stéphane Mallarmén ja Paul Verlainen ohella niin sanottuihin dekadentteihin.


title: Symbolismi kirjallisuudessa

text: Symbolistiliike Venäjällä tunnetaan hopeakautena (1892–1917). Symbolismi jakaantui kahteen ajanjaksoon: 1800-luvun kahteen viimeiseen ja 1900-luvun ensimmäiseen vuosikymmeneen. Vielä 1890-luvun puoliväliin saakka venäläinen symbolismi oli vain teorioita ja muutamia varteenotettavia symbolismin harjoittajia. Vasta Valeri Brjusov tutustutti venäläisen yleisön länsimaisiin teoksiin. Vuonna 1892 julkaistiin kolme esseekokoelmaa nimellä "Venäläiset symbolistit". Symbolistit vastustivat positivismia, materialismia sekä klassista kirjallisuutta ja halusivat, kuten länsimaiset vastineensakin, löytää todellisuuden ilmiöiden kokemisen takaa. Kirjailijat kuten Brjusov, Konstantin Balmont, Zinaida Gippius ja Dmitri Merežkovski kokeilivat teoksissaan kirjallisella muodolla ja arvostivat ehdotusta, intuitiota ja musikaalisuutta.


title: Symbolismi kirjallisuudessa

text: Vuosisadan vaihteessa venäläinen symbolismi alkoi olla luonteeltaan paljon vahvempaa ja korostaa erityisesti venäläistä hengellistä sisältöä. Vuonna 1901 Gippius ja Merežkovksi avasivat Pietarin salongin "Mir iskusstva" -lehden kirjoittajille, ja vuonna 1902 Merežkovksi perusti Uskonnollisen filosofisen seuran. Venäjä välitti monin tavoin itämaista ja länsimaista hengellisyyttä. Tärkeitä jälkimmäisen symbolistiliikkeen osanottajia olivat Vjatšeslav Ivanov, Aleksandr Blok ja Andrei Belyi. Blok kirjoitti runoja mystisistä kokemuksista ja unista. Belyi kuvasi uutta venäläistä runoutta apokalyptiseksi ja runoilijoita Euroopan sivilisaation lopun profeettoiksi, jotka enteilevät uutta pidemmälle kehittynyttä tajuntaa. Hänen tunnetuin symbolistinen romaaninsa on "Pietari" (1913), jolle ovat tyypillisiä kaikki venäläisen symbolismin piirteet: musiikki, moniselitteinen kuvasto, äänteelliset kokeilut ja yllättävät uudissanat. Venäjän symbolismi alkoi menettää suosiotaan kirjallisuudessa vasta 1920-luvulle tultaessa.


title: Symbolismi kirjallisuudessa

text: Symbolistinen liike levisi Ranskasta Venäjän ja Belgian lisäksi muun muassa Britanniaan, Puolaan, Saksaan, Amerikkaan ja Japaniin. Liike saavutti suurimman suosionsa 1890-luvulla, ja se alkoi hiipua Ranskassa 1900-luvulle tultaessa. Tosin sillä oli vahva vaikutus kirjallisuuteen vielä pitkälle 1900-luvulle Britanniassa ja Yhdysvalloissa, jossa se liittyi erityisesti moderniin kaunokirjallisuuteen. Kirjallisuudesta alkunsa saanut symbolismi vaikutti myös muihin taiteisiin ja myöhemmän modernismin, kuten ekspressionismin, syntyyn.


title: Tulilepinkäinen

text: Tulilepinkäinen ("Laniarius atrococcineus") on eteläafrikkalainen varpuslintu, joka elää Kalaharin autiomaalla ja sitä reunustavilla alueilla Namibiassa, Etelä-Afrikassa, Botswanassa, Sambiassa ja Angolassa. William John Burchell kuvaili sen holotyypin Spuigslang Fonteinista Etelä-Afrikasta 1822. Lintu on Namibian kansallislintu.


title: Otto Tandefelt

text: Otto Tandefelt (22. kesäkuuta 1811 Saarijärvi – 8. heinäkuuta 1862 Rantasalmi) oli suomalainen postimestari ja kirjailija sekä suomentaja. Hän käytti myös nimimerkkejä "O.T." ja "Otto Tarvanen".


title: Otto Tandefelt

text: Saarijärven Tarvaalassa syntyneen Tandefeltin vanhemmat olivat kapteeni Otto Vilhelm Tandefelt ja Eva Fredrika Stenroth. Hän pääsi ylioppilaaksi 1830 ja oli sitten maanmittausoppilaana. Tandefeltistä tuli postijohtokunnan ylimääräinen kopisti 1836 ja vakinainen kopisti 1842. Hän toimi Hämeenlinnan postikonttorin konttorikirjurina 1842–1854 ja Kokkolan postimestarina 1854–1860.


title: Otto Tandefelt

text: Otto Tandefelt oli naimisissa vuodesta 1841 Maria Fredrika Brunoun kanssa. Heillä oli kolme lasta. Nuorin tytär Aina Hilma Fredrika Tandefelt-Harlin oli naimisissa Suomen ensimmäisen kunnanlääkärin Gustaf Ferdinand Harlinin (1849–1893) kanssa.


title: Botby grundskola

text: Botby grundskola on ruotsinkielinen vuosiluokkien 1–9 peruskoulu, joka sijaitsee Helsingissä Vartiokylän () kaupunginosassa. Koulun rehtorina toimii Janika Wagner ja siellä on noin 500 oppilasta.


title: Botby grundskola

text: Vuonna 1973 muodostettiin "Östra svenska läröverket" yhdistämällä kaksi vanhaa ruotsinkielistä yksityistä oppikoulua: Brändö svenska samskolan (per. 1920) ja Botby svenska samskolan (per. 1879 nimellä Privata svenska fruntimmersskolan i Helsingfors, Vartiokylässä vuodesta 1963). Lukioluokat jäivät ensin mainitun tiloihin Kulosaareen (nyk. Brändö gymnasium) ja keskikoululuokat viimeksi mainitun 1966 valmistuneeseen rakennukseen Vartiokylään (Botby högstadieskola). Koulu kunnallistettiin peruskoulu-uudistuksen yhteydessä syksyllä 1977 ja jaettiin erillisiksi lukioksi ja yläasteeksi. 1.8.2011 Botby högstadieskola yhdistettiin sen vieressä toimineen ala-asteen Blomängens lågstadieskolan kanssa Botby grundskolaksi.


title: William John Burchell

text: William John Burchell (23. heinäkuuta 1781 Fulham, Lontoo - 23. maaliskuuta 1863 Fulham) oli englantilainen tutkimusmatkailija, luonnontieteilijä ja taiteilija.


title: William John Burchell

text: Burchellin isä oli kasvitieteilijä Matthew Burchell, joka omisti laajan Fulham Nursery nimisen puutarhan. William Burchell työskenteli Kewin Kuninkaallisessa kasvitieteellisessä puutarhassa. Vuonna 1805 hän purjehti "Northumberland"illa Saint Helenalle, ja ryhtyi siellä kauppiaaksi yhdessä William Balcomben (1779-1829) kanssa. Vuoden kuluttua Burchell kyllästyi kumppanuuteen ja sai nimityksen saaren koulumestariksi, ja myöhemmin viralliseksi kasvitieteilijäksi. 1810 hän purjehti tutkimusmatkalle Kapin niemimaalle.


title: William John Burchell

text: Burchell tutki Etelä-Afrikkaa vuosina 1810–1815 ja vaelsi noin 7 000 kilometriä, paljolti ennen tutkimattomia seutuja. Hän keräsi yli 50 000 näytteen kokoelman ja kirjoitti matkastaan kaksiosaisen teoksen "Travels in the Interior of Southern Africa" (1822 ja 1824). Elokuussa 1815 Burchell purjehti "Kate"-nimisellä aluksella Sain Helenalle, josta hän saman tien jatkoi purjehdusta Fulhamiin. Hän tutki Brasiliaa 1825–1830 ja keräsi sieltäkin suuren kokoelman näytteitä, muun muassa yli 20 000 hyönteistä. Hänen päiväkirjansa ja matkasta kirjoitetut artikkelit ovat hävinneet, mutta Kewissä säilytetään hänen kenttämuistiinpanojaan.


title: William John Burchell

text: Burchellin afrikkalaisten näytteiden kokoelman sanotaan olevan kaikkien aikojen suurenmoisin. Burchellin tehtyä itsemurhan 1863 pääosa hänen kasvikokoelmastaan sijoitettiin Kewiin ja hyönteiskokoelma Oxfordin yliopiston museoon. Burchell tunnetaan erinomaisen tarkoista muistiinpanoistaan, kuten myös monista piirroksista ja maalauksista. Vuonna 1819 parlamentin alahuone kuulusteli Burchellia Etelä-Afrikan asuttamismahdollisuuksista, eikä varmaankaan ollut sattuma, että 1820 ensimmäiset maahanmuuttajat saapuivat Kapmaahan.


title: William John Burchell

text: Burchell nimesi joitakin uusia eläinlajeja, muun muassa leveähuulisarvikuonon ("Ceratotherium simum"), kuningastrapin ("Ardeotis kori") ja tulilepinkäisen ("Laniarius atrococcineus").


title: Vuorilepinkäinen

text: Vuorilepinkäinen ("Laniarius fuelleborni") on kaakkoisiafrikkalainen varpuslintu, joka elää Tansanian, Malawin ja Itä-Sambian vuorilla. Anton Reichenow kuvaili sen holotyypin Usafuasta Nyasajärven pohjoispuolelta Tansaniasta 1900. Lajista tunnetaan kaksi alalajia. Se on nimetty saksalaisen lääkärin Friedrich Füllebornin kunniaksi.


title: Fredrik Alfred Saxbäck

text: Fredrik Alfred Saxbäck (1. heinäkuuta 1836 Hattula – 7. helmikuuta 1863 Hyrynsalmi) oli suomalainen runoilija.


title: Fredrik Alfred Saxbäck

text: Saxbäckin vanhemmat olivat kirkkoherra, rovasti Gustaf Adolf Saxbäck ja Eva Sofia Leván. Hän pääsi ylioppilaaksi 1855 Kuopion lukiosta.


title: Fredrik Alfred Saxbäck

text: Saxbäck saapui opiskelemaan Helsingin yliopistoon 1856. Hän teki Suomalaisen Kirjallisuuden Seuran apurahan turvin runojen ja kansanperinteen keruumatkan Inkerinmaalle. Kesällä 1861 Saxbäck kävi yhdessä J. W. Calamniuksen kanssa tutkimassa Saloisten seudun muinaisjäännöksiä muun muassa Kastellin jätinkirkkoa. Paheneva silmäsairaus ja rintatauti pakotti Saxbäckin lopettamaan opintonsa 1861 ja hän oli sitten jonkin aikaa opettajana Kajaanissa.


title: Fredrik Alfred Saxbäck

text: Saxbäck kirjoitti nimimerkillä "-k-k" Oulun Wiikko-Sanomiin, Suomettareen ja Joukahainen-lehteen.


title: New York Mets

text: New York Mets on Major League Baseball -joukkue New Yorkista. Mets kuuluu MLB:n National Leaguen Eastern Divisioniin. Sen kotistadion on Citi Field Queensin piirikunnassa. Joukkueen suurin omistaja on Fred Wilpon, päävalmentaja on Terry Collins ja joukkueenjohtaja Sandy Alderson.


title: New York Mets

text: Mets on pelannut MLB:ssä vuodesta 1962. Mets on voittanut World Seriesin vuosina 1969 ja 1986, playoffiin joukkue on selvinnyt seitsemän kertaa. National Leaguen se on voittanut viisi kertaa, viimeksi 2015.


title: New York Mets

text: Vuonna 1957 sekä Brooklyn Dodgers että New York Giants siirtyivät Kaliforniaan ja näin New Yorkista tuli kaupunki, jossa oli vain yksi MLB-joukkue, Yankees. Vuonna 1959 asianajaja William Shea yritti perustaa MLB:hen kolmannen liigan, jonka nimi olisi ollut Continental League. Perustettavaan liigaan piti tulla yksi joukkue myös New Yorkista, ja joukkuetta alettiin jo suunnitella. Hanke kariutui kuitenkin siihen, ettei uutta liigaa saatu perustettua.


title: New York Mets

text: MLB laajeni kuitenkin siten, että vuodeksi 1962 sarjaan otettiin neljä uutta joukkuetta. Yhden paikan sai New York ja uuden seuran perustamista jatkoi sama porukka, joka oli ollut rakentamassa Continental Leagueen aiottua joukkuetta. Joukkueen työnimenä oli ”New York Metropolitan Baseball Club”, joka otettiin vuosina 1883–1887 toimineelta New York Metropolitans -joukkueelta. Nimi lyheni muotoon ”Metropolitans” ja lopulta ”Mets”. Joukkue yritti saada kannattajikseen ihmisiä, jotka aiemmin olivat kannattaneet Brooklyn Dodgersia tai New York Giantsia. Niinpä Mets valitsi tunnusväreikseen oranssin, joka oli ollut Giantsin väri, sekä sinisen, joka oli Dodgersin väri.


New York Mets


title: New York Mets

text: 1999 (Metsille NL:n villi kortti)


title: New York Mets

text: 2000 (Metsille NL:n villi kortti)


title: New York Mets

text: Vuosina 1962–1963 Mets pelasi kotiottelunsa Polo Grounds -stadionilla. Vuodeksi 1964 rakennettiin Shea Stadium, joka toimi Metsin kotikenttänä aina vuoteen 2008. Alkuun menestystä ei tullut. Vuosina 1962–1968 National Leaguessa oli 10 joukkuetta eikä erillisiä divisioonia. Kaikkina näinä vuosina Mets jäi National Divisioinin viimeiseksi, lukuun ottamatta vuosia 1966 ja 1968, joina Metsin sijoitus oli 9. Avauskaudellaan 1962 Mets hävisi 120 pelaamastaan 160:stä ottelusta joka oli yhden kauden suurin määrä tappioita MLB:ssä vuodesta 1900. Kuitenkin 1960-luvun loppupuolella Mets osoitti merkkejä paremmasta tulevaisuudesta. Kaudella 1967 Metsin aloitussyöttäjä Tom Seaver palkittiin liigan parhaaksi tulokkaaksi. Seaverin lisäksi, joukkueessa pelasi nuoria lupaavia pelaajia kuten sieppari Jerry Grote sekä shortti Bud Harrelson.


title: New York Mets

text: Kaudeksi 1969 MLB:hen otittiin neljä joukkuetta lisää, kaksi sekä American Leagueen että National Leagueen. Tämän lisäksi liigat jaettiin kahteen divisioonaan: itäiseen ja läntiseen ja kussakin neljässä divisioonassa pelasi kuusi joukkuetta. Mets sijoitettiin NL:n East Divisioniin.


title: New York Mets

text: Vielä elokuun puolivälissä NL Eastin ennakkosuosikki Chicago Cubs oli sarjakärjessä Metsin ollessa kolmantena kymmenen voiton päässä Cubsista. Kuitenkin syyskuussa Cubs voitti vain kahdeksan pelaamastaan 25:stä ottelusta kun taas Mets voitti 38 runkosarjan 49:stä viimeisestä pelistään. Mets siirtyi sarjakärkeen 9.9. ja voitti lopulta divisioonansa tuloksella 100-62. Kyseessä oli Metsin ensimmäinen kausi jolloin joukkue voitti enemmän otteluita kuin se hävisi. Metsin voitollisen kauden takeina oli ennen kaikkea joukkueen nuoret syöttäjät: Mets pelasi 28 ottelua jossa vastustaja ei onnistunut tekemään yhtään juoksua (MLB:n kauden eniten) ja Metsin syöttäjien ERA oli 2,99. Metsin syöttäjistä Tom Seaverin voitto-tappiotulos oli 25-7, Jerry Koosnanilla 17-9.


title: New York Mets

text: Playoffien ensimmäisellä kierroksella NLCS:ssä (National League Championship Series) Mets sai vastaansa Atlanta Bravesin, joka voitti NL West Divisionin. Braves, jossa pelasi kuuluisa Henry "Hank" Aaron, oli sarjan ennakkosuosikki mutta Mets voitti "paras viidestä" -sarjan suoraan voitoin 3-0.


title: New York Mets

text: World Seriesissä Mets sai vastaansa tulivoimaisen Baltimore Oriolesin, joka oli sarjan vahva ennakkosuosikki saavutettuaan runkosarjassa tuloksen 109-53. Ennen "paras seitsemästä" -periaatteella käytyä sarjaa ennakoitiin että Mets saattaisi voittaa avauspelin, jossa joukkueen aloitussyöttäjä on Tom Seaver, mutta Oriolesin uskottiin olevan vahvempi jatkossa. Kuitenkin Orioles onnistui avauspelissä tekemään Seaverille neljä juoksua ja niinpä Orioles voitti tämän ottelun. Seuraavissa neljässä ottelussa Metsin syöttäjät antoivat Oriolesille yhteensä vain viisi juoksua ja Mets voitti World Seriesin voitoin 4-1. Tom Seaver oli Metsin aloitussyöttäjänä sarjan neljännessä pelissä, jossa hän antoi kymmenessä vuoroparissa vain yhden juoksun ja Mets voitti ottelun 2-1.


title: New York Mets

text: World Series-voiton jälkeen Mets kohtasi vaikeuksia. Metsin syöttäjät ei saaneet kylliksi tukea sisäpeliltä ja Mets koitti korjata tilannetta pelaajakaupoilla, jotka pääosin epäonnistuivat. Näistä paras esimerkki on pelaajavaihto jossa Mets antoi aloitussyöttäjä Nolan Ryanin ja sai etukenttäpelaaja Jim Fregosin. Otis valittiin myöhemmin Hall og Fameen kun taas Fregosi taisteli loukkaantumisten kanssa ja peliura jäi lyhyeksi. Kauden 1972 kynnyksellä Metsin World Series -voittoon johtanut päävalmentaja Gil Hodges kuoli yllättäen sydänkohtaukseen joukkueen kevätharjoituksissa, hänen työtään päävalmentajana jatkoi Metsin valmentajistoon kuulunut Yogi Berra. Vahvan loppukauden 1973 ansiosta Mets voitti divisioonansa ja sai NLCS:ssä vastaansa "Big Red Machine" Cincinnati Redsin, jonka Mets voitti 3-2 mutta hävisi World Seriesin Oakland Athleticsille 3-4.


title: New York Mets

text: Näihin aikoihin Metsin omisti pariskunta Charles ja Joan Payson. Vuoden 1975 loppupuolella Joan Payson kuitenkin kuoli ja Charles antoi joukkueen johdon kolmelle tyttärelleen, jotka siirsivät vastuuta päätöksistä joukkueen puheenjohtajalle M. Donald Grant. Tästä seurasi lukuisia huonoja päätöksiä, joista huomattavin oli kaudella 1977 tehty pelaajavaihdos, jossa Mets luopui aloitussyöttäjä Tom Seaverista sekä Dave Kingmanista saaden tilalle kuusi pelaajaa, joista yhdelläkään ei missään vaiheessa ollut merkittävää roolia Metsissä. Etenkin Seaverista luopuminen aiheutti suurta kritiikkiä: New Yorkin lehdistö kutsui pelaajakauppaa "The Midnight Massacre":ksi ja Shea Stadium sai uuden lempinimen "Grant's Tomb". Lukuisien huonojen päätösten takia Charles Payson erotti Grantin kauden 1978 loputtua ja tammikuussa 1980 Doubleday-niminen liikeyritys osti Metsin. Joukkueen johtoon tulivat Nelson Doubleday Jr. sekä osaomistaja Fred Wilpon. Jäätyään divisioonansa viimeiseksi 1978, Metsin omistajat alkoivat kiinnostua joukkueen menestyksestä entistä enemmän ja joukkue vahvistui hyvillä pelaajille kuten oikea takakenttäpelaaja Darryl Strawberry, aloitussyöttäjä Dwight Gooden sekä ykkönen Keith Hernandez. Näistä pelaajista kaksi ensimmäistä on Metsin omia kasvatteja. Vuonna 1985 playoff-paikka oli lähellä, sen menetys ratkesi vasta Metsin viimeisessä ottelusarjassa St. Louis Cardinalsia vastaan.


title: New York Mets

text: Runkosarja oli Metsiltä erittäin vahva. Mets varmisti playoff-paikan jo 17.9. ja saavutti runkosarjassa tuloksen 108-54, joka sivusi kolmanneksi parasta NL:n joukkueen kausitulosta ikinä.


title: New York Mets

text: Playoffissa NLCS:ssä Mets kohtasi toisen vuonna 1962 MLB:hen liittyneen seuran, Houston Astrosin. Toisin kuin Mets, Astros ei ollut vielä onnistunut voittamaan NL:n pennantia eikä se onnistunut siinä vieläkään Metsin voitettua sarjan 4-2. Sarjan kuudennessa ottelussa Astros meni jo avausvuoroparissa johtoon 0-3 ja ottelussa ei tullut lisäjuoksuja kuin vasta yhdeksännessä vuorossa metsin tehtyä kolme juoksua ja ottelu venyi jaksovuoropareille. Ottelu venyi lopulta 16 vuoroparin mittaiseksi ja Mets voitti pelin lukemin 7-6.


title: New York Mets

text: World Seriesissä Mets sai vastaansa Boston Red Soxin joka ei ollut voittanut World Seriesiä sitten vuoden 1918. Viiden ottelun jälkeen Red Sox johti sarjaa voitoin 3-2. Kuudes ottelu oli tasan 3-3 yhdeksän vuoroparin jälkeen. Koska ottelu pelattiin Shea Stadiumilla, Red Sox pelasi sisävuoron ensin ja onnistui tekemään kaksi juoksua kymmenennen vuoroparin sisävuorollaan. Metsin sisävuoron aluksi kaksi ensimmäistä lyöjää paloi. Kolme seuraavaa Mets-palaajaa onnistui kuitenkin lyömään singlen ja Mets kavensi tilanteen lukemiin 4-5. Lyömään tuli Mookie Wilson, juoksijoista Kevin Mitchell oli kolmos- ja Ray Knight ykköspesällä. Red Sox vaihtoi syöttäjäksi Bob Stanleyn. Kolmen syötön jälkeen Wilsonin väärä-suora-tilanne oli 2-1 jonka jälkeen Wilson löi kolme seuraavaa syöttöä laittomiksi joten tilanne oli 2-2 ja Red Sox yhden suoran syötön päässä World Seriesin voitosta. Seuraavaa Stanleyn syöttöä Red Soxin sieppari Rich Gedman ei kuitenkaan saanut kiinni ja kun pallo karkasi villinä syöttönä Gedmanin taakse, Mitchell toi tasoitusjuoksun 5-5 ja Knight juoksi kakkospesälle. Sitten Wilson onnistui lyömään laillisen lyönnin, joka oli kuitenkin varsin vaatimattoman näköinen pallon vieriessä hitaahkosti ykköspesän vasemmalta puolelta. Red Soxin ykkönen Bill Buckner yritti poimia palloa räpyläänsä siinä kuitenkaan onnistumatta ja pallo vieri Bucknerin räpylän alta takakentälle ja Knight juoksi kakkospesältä kotipesään tuoden Metsille voittojuoksun 6-5. Sarjan seitsemäs ottelu pelattiin niin ikään Shea Stadiumilla. Red Sox siirtyi toisessa vuoroparissa 0-3 johtoon mutta Mets teki sisävuoroissaan 6-8 yhteensä kahdeksan juoksua ja voitti ottelun 8-5 ja historiansa toisen Word Seriesin.


title: New York Mets

text: Hyvästä kaudesta huolimatta useille Metsin pelaajalla oli ongelmia siviilielämässään, joka myöhemmin koitui joukkueen tappioksi sen sijaan että taitavista pelaajista koostunut Mets olisi kyennyt jatkamaan menestyskulkuaan myös tulevina vuosina. Strawberrylla ja Goodenilla oli ongelmia sisältäen lääkeaineiden väärinkäyttöä. Hernandez oli tunnustanut olevansa kokaiinista riippuvainen jo vuonna 1985 mutta oli hakeutunut kuntoutukseen. Lenny Dykstra puolestaan pilasi mainettaan jäätyään kiinni sekä steroidejen käytöstä että osoituttuaan olevan riippuvainen uhkapeleistä.


title: New York Mets

text: Kausi 1987 oli Metsin ja St. Louis Cardinalsin välistä taistoa divisioonavoitosta, joka taisto lopuksi kääntyi Cardinalsin voitoksi. Erittäin tärkeä peli oli 11.9. käyty joukkueiden välinen ottelu joka ratkesi Cardinalsin Terry Pendletonin kunnariin. Kauden aikana tapahtui myös suurin Mets-šokki sitten Tom Seaverin myymisen 1977: Dwight Gooden antoi positiivisen näytteen kokaiini-testissä ja hänet toimitettiin huumeklinikalle. Tilastomielessä positiivista oli se, että Metsin Darryl Strawberrysta ja Howard Johnsonista tuli MLB:n historian ensimmäiset samassa joukkueessa pelanneet pelaajat jotka saman pelikauden aikana onnistui sekä lyömään 30 kunnaria että varastamaan pesän 30 kertaa. Kaudella 1988 Mets voitti sata ottelua toisen kerran kolmen vuoden aikana, voitti divisioonansa ja selvisi playoffiin. Vahvinta osaamista Metsin joukkueesta kauden aikana osoittivat syöttäjät Gooden, Don Darling sekä David Cone, sisäpelissä tehokkaampia olivat Kevin McReynolds, Strawberry ja Johnson. NLCS:ssä kohtasivat Mets ja Los Angeles Dodgers. Vaikka Mets oli voittanut Dodgersin kymmenessä runkosarjan 11:stä keskinäisestä kohtaamisesta, Dodgers voitti Metsin NLCS:ssä 4-3. Metsin kausia 1989-1990 häiristi sekä lukuisan avainpelaajan loukkaantumiset (Gooden, Hernandez, Gary Carter), epäonnistuneet pelaajakaupat kuin myös Strawberryn sekoilut alkoholin kanssa, jonka takia hän joutui olemaan sivussa alkukauden 1990. Kausi 1989 oli Carterin ja Hernandezin viimeinen Metsissä, 1990 Strawberryn viimeisin.


title: New York Mets

text: Vaikka Mets teki lukuisia pelaajakauppoja, kaudet 1991–1993 meni joukkueella todella huonosti ja tänä aikana Metsiä kutsuttiin huonoimmaksi joukkueeksi jota rahalla voi ostaa. Pohjanoteeraus oli kausi 1993, jolloin Mets hävisi 103 ottelua.


title: New York Mets

text:
MLB:n molempiin liigoihin lisättiin kolmas divisioona, Central. Joukkueita molemmissa liigoissa oli 14, nykyisin 15. Pelaajalakon takia kausi jäi kesken 12.8. jollon kun Mets oli pelannut 113 peliä. Myöskään playoffeja ei pelattu.
Dwight Gooden pelasi sopimuskautensa viimeisintä kautta Metsissä, antoi positiivisen kokaiini-näytteen ja sai 60 ottelun pelikiellon. Pelikieltonsa aikana Gooden testattiin uudelleen ja hän antoi toistamiseen positiivisen näytteen. Tästä syystä MLB antoi Goodenille vuoden mittaisen pelikiellon. Päivää myöhemmin kuin Gooden oli saanut jälkimmäisen, pidennetyn pelikiellon, hänen silloinen vaimonsa Monica löysi hänet makuuhuoneestaan ladattu ase päätä vasten.


title: New York Mets

text: Pelaajalakkokauden jälkeen Mets kohensi otteitaan, kaikkina vuosina 1995–1998 Mets oli lähellä playoff-paikkaa sitä kuitenkaan saavuttamatta. Kaudella 98 Mets hankki riveihinsä sieppari Mike Piazzan, joka on yksi menestyneimmistä pelaajista joita Metsissä on ikinä pelannut.


title: New York Mets

text:
Mets aloitti kauden 1999 vahvasti päästen tilanteeseen 17-9, jonka jälkeen joukkue hävisi kahdeksan peräkkäistä peliä, joista kaksi viimeistä AL:n New York Yankeesille (kaudella 1997 MLB:n sarjaohjelmaan otettu AL:ää ja NL:ää edustavien joukkueiden välisiä pelejä "interleague play", Metsin ja Yankeesin välisiä ottelusarjoja kutsutaan nimellä "Subway Series"). Mets erotti päävalmentaja Bobby Valentinen ja voitti seuraavassa otelussaan Yankeesin 7-2. Mets sijoittui divisioonassaan toiseksi ja pelasi uusintapelin NL:n villistä kortista Cincinnati Redsiä vastaan. Ottelussa Metsin aloitussyöttäjä Al Leiter pelasi Mets-uransa parhaan pelin syöttäen ottelun alusta loppuun ja jättäen Redsin juoksuitta, antaen vain kaksi hittiä.
Kaudesta 1995 lähtien MLB:n playoffiin selvisi kahdeksan joukkuetta ja playoffeihin tuli yksi ottelukierros lisää Division Series, joka pelataan "paras viidestä" -menetelmällä. NLDS:ssä Mets voitti Arizona Diamondbacksin 3-1 mutta hävisi NLCS:n Atlanta Bravesille 2-4. Mets voitti sarjan viidennen pelin Robin Venturan "Grand Slam Singlellä". Ottelu oli mennyt 15. vuoropariin ja Mets pelasi tasoittavaa sisävuoroa. Venturan tullessa lyömään ottelu oli tasan 3-3 ja Metsillä oli ajolähtö eli juoksija kullakin pesällä. Venturan lyönti meni oikealle takakatsomoon ja sillä olisi saanut kunnarin ja "Grand Slam"in, joka on ajolähdössä lyöty kunnari. Kuitenkaan Ventura ei päässyt juoksemaan ykköspesää pidemmälle sillä siellä ollut juoksija Todd Pratt pysäytti Venturan alkaakseen juhlimaan voittojuoksua. Mets voitti ottelun 4-3 ja tilastoihin Venturan lyönti merkittiin singleksi, ei kunnariksi.


title: New York Mets

text: Kausi 2000 oli edellisen kauden tapaan vahva kausi Metsiltä joukkueen saatua NL:n villin kortin playoffeihin. Runkosarjan muistettavin peli lienee 30.6. Shea Stadiumilla käyty ottelu Atlanta Bravesia vastaan. Tullessaan pelaamaan kahdeksannen vuoroparin tasoittavaa sisävuoroaan Mets oli tappiolla lukemin 8-1 mutta onnistui tekemään kahdeksannessa vuorossa kymmenen juoksua joista yhdeksän kahden palon tilanteessa. Lukemat 8-11 jäivätkin ottelun loppulukemiksi. Playoffin ensimmäisellä kierroksella, NLDS:ssä Mets voitti San Francisco Giantsin 3-1 ja NLCS:ssä St. Louis Cardinalsin 4-1. World Seriesissä vastaan tuli New York Yankees, kyseessä oli ensimmäinen newyorkilais-joukkueiden välinen World Series sitten vuoden 1956, jolloin Yankees sai vastaansa Brooklyn Dodgersin. Yankees voitti Metsin 1-4. Sarjan toisessa ottelussa Mike Piazzalla hajosi maila hänen lyötyään laittoman ja pala hajonnutta mailaa lensi kohti syöttökumpua. Yankeesin syöttäjä Roger Clemens otti kiinni mailankappaleen ja heitti sen kohti Piazzaa. Pelaajat olivat jo tulossa kentälle mutta tuomarit saivat tilanteen rauhoitettua ennen kuin mitään ehti sattua. Heinäkuussa 2000 Clemens oli syöttänyt fastballin Piazzan kypärään, jonka seurauksena Piazza menetti tajunsa. Piazza oli aiemmin lyönyt kolme tärkeää kunnaria Clemensille.


title: New York Mets

text: Kausilla 2001–2005 Mets ei saavuttanut menestystä ja kausilla 2002–2005 joukkue hävisi enemmän otteluita kuin voitti. Syyskuun 11. päivän terroristi-iskujen jälkeen vuonna 2001 Shea Stadiumia käytettiin hätäapukeskuksena ja siellä järjestettiin ensimmäinen urheilutapahtuma New Yorkin kaupungissa terroristi-iskujen jälkeen. Kyseessä oli 21. syyskuuta 2001 Metsin ja Atlanta Bravesin välinen baseball-peli. Ottelussa molempien joukkueen pelaajat muistivat terroristi-iskujen uhreja, Diana Ross lauloi ennen ottelua laulun "God Bless America" ja Liza Minnelli seitsemän vuoroparin jälkeisellä tauolla laulun "New York, New York". Braves johti ottelua 2-1, mutta Mike Piazza löi kahdeksannessa vuoroparissa kaksi juoksua tuoneen kunnarin, jonka avulla Mets voitti pelin 2-3. Ottelu muistetaan yhtenä Metsin historian ikimuistoisimmista hetkistä.


title: New York Mets

text: Kaudella 2002 Fred Wilpon osti joukkueen kokonaan itselleen. Ajanjakson aikana Metsin omistajat halusivat muuttaa strategiaansa ja joukkueeseen tuli lukuisia hyviä pelaajia. Kaudella 2003 MLB-debyyttinsä teki joukkueen shortti Jose Reyes ja vuotta myöhemmin kolmonen David Wright. Reyesiä ja Wrightiä pidetään parhaina Mets-kasvatteina sitten Dwight Goodenin. Kaudelle 2005 Mets hankki toimitusjohtajakseen Omar Minayan. Minaya palkkasi Metsin päävalmentajaksi Willie Randolphin ja hankki joukkueeseen aloitussyöttäjä Pedro Martinezin sekä sentteri Carlos Beltranin. Kauden 2005 aikana Mets hankki lisäksi sieppari Paul Lo Ducan, ykkönen Carlos Delgadon sekä vaihtosyöttäjä Billy Wagnerin, joka pelasi joukkueensa lopettajana. Kausi 2005 oli Mike Piazzan viimeinen kausi Metsissä.


title: New York Mets

text: Mets voitti divisioonansa ensimmäistä kertaa vuoden 1988 jälkeen. Marginaali oli suuri, divisioonan toiseksi sijoittunut Philadelphia Phillies voitti 12 ottelua vähemmän kuin Mets ja Metsin tulos oli koko NL:n paras. Tällä kaudella ensimmäistä kertaa sekä Mets että Yankees voittivat divisioonansa samaan aikaan. NLDS:ssä Mets voitti Los Angeles Dodgersin 3-0, mutta hävisi NLCS:ssä St. Louis Cardinalsille 3-4. NLCS:n seitsemännessä ottelussa nähtiin yksi MLB:n playoff-historian hienoimmista pelisuorituksista kun Metsin vasen takamies Endy Chavez kurotti kopiksi Scott Rolenin lyömän pallon, joka oli menossa kentän 2,4 metriä korkean takaseinän yli. Mikäli Chavez ei olisi saanut lyöntiä kopiksi, Cardinals olisi saanut kunnarin jolla olisi tullut kaksi juoksua. Sen sijaan Chavez toimi nopeasti aiheuttaen kaksi paloa: lyöjä Rolen paloi koska lyönti oli koppi. Baseballissa koppilyönnillä pesällä oleva juoksija saa edetä vasta sitten kun pallo on ulkopelaajan räpylässä. Ykköspesällä ollut Jim Edmonds oli lähtenyt juoksemaan luultuaan että ulkopelaajat ei saa palloa kiinni ja joutui palaamaan lähtöpesälleen ykköspesälle huomattuaan Chavezin kopin: Chavez heitti kakkoselle Jose Valentinille, joka heitti ykköselle Carlos Delgadolle, joka oli ykköspesällä pallon kanssa ennen Edmondsia. Tämä ei kuitenkaan auttanut Metsiä voittamaan ottelua.


title: New York Mets

text: Kausi alkoi Metsiltä vahvasti ja näytti siltä että Mets selviäisi taas playoffeihin. Kuitenkin, Mets onnistui voittamaan vain viisi 17 viimeisestä ottelustaan ja Philadelphia Phillies ohitti Metsin sarjataulukossa. Kauden viimeisessä ottelussa Florida Marlinsia vastaan Metsillä oli mahdollisuus vielä joko voittaa liigansa taikka vähintään päästä uusimaan playoff-paikasta Philliesiä vastaan, mutta se ei onnistunut kun Mets hävisi viimeisen pelinsä ja Phillies voitti. Tässä viimeisessä ottelussa Metsin aloitussyöttäjä Tom Glavine antoi Marlinsille seitsemän juoksua ensimmäisessä vuoroparissa. Suureksi syyksi Metsin ongelmiin pidettiin syöttäjiä: aikavälillä 16.-25.9. Mets hävisi kuusi ottelua joista neljässä se teki juoksuja 6, 8, 7 ja 9.